Туркия-Ўзбекистон: Хотин-қизларга тегажоқлик шу даражадами? – mulkdor.com\nOctober 20 2017, 05:10 ЖамиятМинтақаЯнгиликлар\nХабарларга кўра, Туркиянинг яна бир шаҳрида хотин-қизлар учун махсус автобус хизмати йўлга қўйилган. Яъни, Малатья шаҳридаги пушти рангли бу автобуслар фақат хотин-қиз йўловчилар учун мўлжалланган.\nУнга ёш йигитлар ва эркакларнинг чиқишлари буткул маън этилган. Бу автобуслар ҳозир кунига 1000 дан ортиқ хотин-қиз йўловчига хизмат кўрсатишмоқда.\nХабарларга кўра, бу яқин келажакда уларнинг турини янада кўпайтириш режалари ҳам йўқ эмас. Аммо янгича автобус хизмати ҳақида малатьяликларнинг фикрлари иккига бўлинган. Бирлари бу янгиликни хуш қаршилашган, бошқалари эса, шу даражага бориш шартмиди, дея иккилангансимон фикр билдиришган. Яна айримлари наздида, бу каби ташаббус Малатья дохил бутун Туркиядаги эркакларга нисбатан ҳақоратдир.\nСўнгги янгилик манзарасида Би-би-си Ўзбек Хизмати узоқ йиллардан буён Туркияда яшаб, ишлаб келаётган ўзбекистонлик хотин-қизлардан бири билан боғланган. Унинг айтишича, ростдан, ҳам ҳолат хотин-қизлар учун махсус автобус хизмати йўлга қўйиш даражасида. Яъни, тегажоқлик, ҳурматсизлик ва зўравонлик ҳоллари транспорт воситаларида ҳам, оилаларда ҳам, кўча-куйда ҳам бор. Аммо, суҳбатдошимизга кўра, биргина махсус автобус хизмати ташкил қилиш мавжуд муаммонинг ечими бўла олмайди, бу ўринда энг асосий эътибор таълим-тарбия масаласига қаратилмоғи керак.\nХудди шу манзарада пойтахт Тошкентдан фаол суҳбатдошимиз Дилором Исҳоқованинг айтишича, бу каби ҳолатлар Ўзбекистонга ҳам ёт эмас.\n“Айниқса, ёш қизларга нисбатан…Телефонингизни берасизми, ёнида хунук бир гапларни гапириб, ҳиринг-ҳиринг, “танишсак бўладими”, – деган ана шунақа гаплар бўлади”, – дейди у киши.\nСуҳбатдошимизга кўра, фақат хотин-қизлар учун мўлжалланган махсус автобус хизмати Ўзбекистонда ҳам йўлга қўйилса, жуда яхши бўлади, жуда катта қулайлик туғдиради.\n“Бу, албатта, мажбурий эмас. Бошқа транспорт воситалари ҳам юраверарди. Аёл киши истаса унга чиқсин…Аммо фақат аёлларгина мана шу транспортдан фойдаланиши мумкин, деган пушти ранг бўладими, ҳаворанг бўладими, унинг аҳамияти йўқ, бир траснпорт тури бўлса, бу – жуда яхши бўларди”, – дейди Тошкентдан бу суҳбатдошимиз.\nБундан 5 йил бурун Туркиянинг Истанбул шаҳрида ҳам аёллар учун хизмат кўрсатувчи пушти рангли автобус-метробуслар қатнови йўлга қўйилишига оид хабарлар олинган. Уларнинг ҳам ёш қизлар, ҳомиладор ва кекса аёллар учун мўлжаллангани айтилган. Бундан бир неча йил бурун Покистоннинг айрим шаҳарларида ҳам бу каби ташаббусга қўл урилганига оид хабарлар пайдо бўлганди.\nАндижон вилоятида 10-синф ўқувчиси ўзини осиб ...\nАндижон вилояти Булоқбоши туманидаги 24-мактабнинг 10-синф ўқувчиси С.Н. яшаш хонадонининг томида ўзини осиб қўйган. Бу ҳақда «Дарё» нашри хабар берди. Фото:gagauzyeri.md ...\nЖамиятDecember 8 2018, 01:12


Тил жозибаси — маҳорат белгиси – nurullohuz.com\nИстеъдодли ёзувчи қаламидан чиққан асар бошқача бўлади: илк саҳифасиданоқ диққатингизни тортади, мутолаага берилиб кетганингизни сезмай қоласиз… Хўш, китобхонни мафтун этадиган бундай ҳикоя ёки қисса жозибасини таъмин этган, бир ўқишда илғаб олиш қийин бўлган сеҳр манбаи нимада? Гап асар учун қизиқарли сюжет топилганидами? Воқеалар ишонарли, ҳаётий ифодалангани ёки характер яратилганидами, балки… Бир нарса аниқки, сюжет ҳам, воқеалар тасвири ҳам, характер ҳам сўз воситасида амалга ошади. Демак, сўз масъулияти, бадиий талқин маҳорати муаллиф салоҳияти, истеъдодини белгилаб берадиган асосдир.\nШу нуқтаи назардан истеъдодли ёзувчи Нуруллоҳ Муҳаммад Рауфхоннинг “Оддий ҳақиқат” номли ҳикояси кўпчиликка манзур бўлди. Гап шундаки, муаллиф биз ҳар куни кўриб, кузатиб юрган воқеаларнинг “ичига” саёҳат қилади, яъни уларни энг майда деталларигача тадқиқ этади. Муҳими, бадиий талқинда образли ифода, самимий баён меъёрини асар якунигача бўшаштирмайди: “Бир акамиз ҳикоя ёзибдилар. Қаҳрамонлари қанот боғлаб бутун шаҳар узра учиб чиқади… Бинолар ўрнида турибди, дарахтлар жойида ўсяпти, ҳаммаёқда ҳаёт изи бор, аммо шу ҳаётнинг гултожи бўлган одам йўқ!”. Ҳикоядаги кутилмаган қизиқарли эпизодлар бир оз ижодий фантазияга уйғунлиги билан беихтиёр китобхон диққатини тортади. Шу боис бундай антиқа воқеалар китобхонни ҳаяжонга солиши табиий: латифа, ривоятга ўхшаб туюлса-да, ўқувчи онгида фикр-мушоҳада жараёнини кучайтиради, мутолаага қизиқишини оширади.\nМуаллиф воқеаларга аралашмайди, муносабатини билдирмайди, қаҳрамонининг ҳолати, кайфиятига хайрихоҳми, йўқми — бу сир тутилади. Китобхон эса беихтиёр одам қадри-қиммати ҳақида ўйлай бошлайди: хўш, ёнимиздаги, оиламиз ёки маҳалламиздаги одамларга, уларнинг қувонч ва ташвишларига шерикмизми? Ўзганинг дардини ўз дардимиздек қабул қилишга қурбимиз етадими? Инсон деган шарафли номга лойиқмизми?\nҲикояни ўқиб, ёзувчининг баён услубида зўриқиш, чиранишни кўрмайсиз, тасвир ҳам, талқин ҳам жимжимадорликдан холи, ибратли ҳикоятни тинглаётгандек воқеаларни кўриб, ўзингиз ҳам унинг иштирокчисига айланасиз. Дунё фақат бетакаллуф, лоқайд кимсалардан иборат эмас, аслида яхши инсонлар бисёр, деган эзгу туйғу кўнглингизга ёруғлик олиб киради. Муаллиф истеъдод нури билан сирли, синоатли ҳаётнинг биз ҳар куни кўрадиган, бироқ илғамайдиган жиҳатларини бадиий таҳлил этиб, таъсирчан ёрита олганига қойил қоласиз. Дарвоқе, Нуруллоҳ Муҳаммад Рауфхон мақолаларидан бирида шундай ёзади: “Неча йиллар давомида “бор бўйича” тасвирлашга ўрганиб қолиб, қарашларимиз анча ўтмаслашиб, фикрларимиз саёзлашиб қолгандай. Масалан, биз кўпинча одамнинг, дарахтнинг, воқеа-ҳодисанинг, яъни оламнинг ташини кўрамиз, кўраётганимиздай тасвирлай ҳам оламиз, лекин ичини кўрмаймиз ёки ичига киргимиз келмайди. Сабабларни кўрамиз, таҳлил қиламиз, аммо сабабларнинг сабабчисини кўрмаймиз ёки ўзимизни кўрмаганга оламиз”. Адиб “Оддий ҳақиқат” ҳикоясида ана шу кемтикларни тўлдиришга интилган. Шу ўринда муаллифнинг сўзга “хасис”лигини, масъуллигини, ифодада равонликка, тиниқликка эришганини алоҳида таъкидлаш жоиз. Бугунги кунда айни шу масала — бадиий сўзга масъуллик масаласи чоп этилаётган аксарият ҳикояларда талаб даражасида эмас. Чунончи, Жўра Фозилнинг “Янги боғларда” ҳикояси бошланишиданоқ мутолаага иштиёқни сўндиради. Асар матни оддий мақолани ўқигандек, характер даражасига кўтарилмаган персонажлар воқеаларни баён қилиш учунгина ҳикояга киритилгандек таассурот қолдиради. Мана, бир мисол: “Хуллас, синфдошлар ўрта мактабни битирганининг ўттиз йиллик оқшомини шу сарҳовузга туташиб кетган янги боғда ўтказишга қарор қилдилар ва бу ҳаммадан ҳам Жавлонларнинг собиқ муаллими Собир акага маъқул бўлди. У киши нафақага чиққан, ёши етмишни қоралаб қолган бўлса-да, ўқитувчига хос сергаклик, ҳозиржавоблик тарк этмаган фариштали отахон эди. Янги боққа ниҳол қадаётган болаларга уйидан тушлик олиб келиб “ҳайбаракалла” дея ишга ўзи бош-қош бўлганидан ҳам собиқ ўқувчиларининг бу жойни танлаганларини эшитиб беҳад қувонганди”.\nҲикояда болалик хотиралари баён этилади, аммо асарни тутиб турган бадиий юк енгил. Воқеалар бола тилидан ҳикоя қилинади, аммо баъзи ўринларда Камол оға ёки ака, Жамила опа деса, ҳикоянинг кейинги эпизодларида Жамила, Камол дейилади. Табиийки, уларнинг ёши боланикидан анча катта. Ҳикоя тили бадиийликдан холи, бир хил маъноли сўзлар қалашиб келаверади:\n“—Ҳай, нима қилиш керак?\n— Ҳеч нима, фақат йўлбарслар энди қорнини тўйдириши керак…\n— Ҳай, йўлбарсларга анжир ҳам бўладими?\n— Э, э, бўлганда қандоқ! Ахир, йўлбарслар анжирни жуда яхши кўришади! Йўлбарс қанча кўпанжир еса, шунча зўр бўлади!” (Таъкидлар бизники — Ж.Х.).\nАсарда ўнга яқин персонажни учратасиз, бироқ улардан бирортаси ёдда қоладиган даражада ёрқин тасвирланмаган. Ўқувчилик даврида болалар хўжалик боғига кириб, доимо мева ўғирлаш билан машғул бўлишган. Лекин бундан ўқувчи қандай сабоқ олади. Аксинча, “Хўш, нима бўпти?”, деган фикрга борар, эҳтимол. Сабаби оддий воқеалар баёнида бирор-бир жонли характер кўзга ташланмайди.\nБугунги наср ҳақида ўйлаганда А.Чеховнинг қуйидаги фикри ёдга тушади: “Ҳеч қандай сюжетнинг ҳожати йўқ, ҳаётда сюжет деган нарсанинг ўзи бўлмайди, унда ҳамма нарса: теранлик саёзлик билан, улуғ эътиқодлар пасткашлик билан, фожиавий нарсалар кулгили нарсалар билан қоришиб кетган”. Эҳтимол, бу фикри билан улуғ адиб вақти келиб насрда қаҳрамонларсиз, сюжетсиз асарлар пайдо бўлишига ишора қилгандир. Дарвоқе, шундай асарлар ёзилаётир. Масалан, Луқмон Бўрихоннинг “Темир сандиқ” ҳикоясида анъанавий реалистик наср усулларидан чекинишни кузатиш мумкин.\nҲаёт гирдобида алдамчи хаёлларга эрк бериш кишини тубсиз жарликка тортиб кетиши ҳам ҳеч гап эмас. Асар қаҳрамони ярим тунда уйидан чиқиб, эркинлик истаб тоғу тошларга, бепоён даштга равона бўлади. Йўлда тасодифан ичи тўла жавоҳир темир сандиққа кўзи тушади. Учқур хаёллари уни бир зумда дунёдаги энг бадавлат кишига айлантириб қўяди, ширин орзулар шамоли бояқишни олис-олисларга учириб кетади: кўзни қамаштирадиган маҳобатли қасрлар қуриш, гўзал, тўкин ҳаёт илинжи кўнглини банд этган кимса сандиқни олис бир ғорга яшириш ниятида елкасига кўтариб олади. Ширин хаёллар елида учиб бораётган инсонга унинг оғирлиги ҳам сезилмайди. Аммо… темир сандиқни амал-тақал ғорга кўтариб кирганида кўрадики, таги йўқ экан! Кўнгил кўзини тўсган пуч ўйлар, алдамчи ҳислар мисоли тошга урилган биллур қадаҳдек чилпарчин бўлади. Ҳа, очкўзлик, мол-дунёга ҳирс кўзи билан боқиш, қаноатсизлик, ношукурлик кишини адоқсиз кулфатларга гирифтор этади.\nҲикояда бу фикр очиқ-ойдин айтилмайди, аксинча, персонаж хатти-ҳаракати, характери шундай мантиқли, ҳаётий хулосага замин яратади. Асар тилининг жозибасини таъминлаган образли иборалар, равон бадиий талқинга қуйидаги парчалар далил бўла олади: “Танбал, бироқ ғоят кибрли нигоҳларинг чор-атрофни очкўзларча ялаб-юлқай кетди”: “Тўғриси, темир сандиқ ботинидаги бисот сен учун мубҳам бўлса-да, юрагингнинг қайсидир бурчида битмас-туганмас бахтга ноил бўлганлигинг ҳақидаги иқрор қувонч қарсакларини чалиб турарди”.\nАнъанавий усулда ёзилган Асад Асилнинг “Ташналик” ҳикояси қаҳрамони Арслон чолнинг кампири “бир оқшомгина лоҳасланиб омонатини топширди-қўйди. Барваста, товуши довулдай гулдирабюрган чол бирдан ели чиққан шардай чўкди-қолди. Ҳар ҳолда бу кексаликдаги айрилиқ ўн йигитга ўрнини бермай юрган қарияни довдиратиб қўйди. Отанинг назарида гўё ўзи қатнашиб юргандавралардан бирдан файз кетди, бу олам ҳувиллаб бўшаб қолгандек эди гўё”.\nЮқоридаги иқтибос асарнинг илк саҳифасидан. Ҳикоядаги айрим сўзларнинг такрорланаётгани “ўн йигитга ўрнини бермай” каби топиб қўлланилган халқона ибораларга соя солиб турибди. Давомида ўқиймиз: “Бунга сабаб шаҳардаги турмушию хотини билан ўзларича чолни “чолдеворнинг бирибўлиб қолса кимга зиён, иснод гап бўлади”, деб қилган режалари ҳам пуч бўлди ҳисоб. Эски уйларни бузиб, ўрнига янги иморат турғизишнинг ҳам ўзи бўлмайди-ку, у ёқда иш, рўзғор… Қолаверса, эндигина уйли бўлган жойида хотинини бу гапга кўндириш ҳам осон кўчмайди”.\nУшбу парчада “бўлмоқ” феъли беш марта, “ҳам” боғловчиси уч марта кетма-кет келгани ҳикоя тилининг ҳали меъёрида ишланмаганини кўрсатиб турибди.\nМуаллиф Арслон чол характерини чизишга уринганини эътироф этган ҳолда таъкидлаш жоизки, қаҳрамон тушган қайғули ҳолатлар баёни ўқувчида ачиниш, раҳм-шафқат ҳиссини уйғотмайди. Негаки, Арслон чол тирик инсон сифатида кўз ўнгимизда гавдаланмайди. Эҳтимол, бунга ҳикоядаги асосий мақсадга хизмат қилмайдиган қуйидаги каби узундан-узоқ, бадииятдан холи баён йўсини сабабдир: “У кута-кута эндигина орзусига эришган, шаҳарнинг чиройли қисмида қурилган иморатларнинг биридан тўрт хонали уй олганди. Бу уй иккинчи қаватда, болаларининг кичиклари ёнгинасидаги боғчага боришади. Хотини ўқитувчи, мактаб ҳам чақирса овоз етадиган жойда. Тўнғич фарзандлари, хотини билан қийналмай, ўқишга бориб келиб туришибди. Келди-кетди кўп, қишлоғидан шаҳарга тушганларнинг аксарияти Жавлонларникига қидириб боради. Хотини Муҳайё шаҳарда туғилиб ўсган, жуда одамохун, келган меҳмонни ош билан сийламаса, кўнгли ўрнига тушмайди. Хуллас, иккинчи маош қўлга теккунча биринчиси етиб туради”.\nТўғри, айрим классик адибларнинг ҳикояларида ҳам персонажларнинг ҳаётига доир шунга ўхшаш тафсилотларни ўқиймиз. Лекин улардаги баён ўқувчини зериктирмайди, аксинча, қаҳрамонлар характерини очиб беришда беқиёс вазифани бажаради.\nАмерикалик машҳур ёзувчи Уильям Фолкнер ёзади: “Ёзувчининг масъулияти — ҳақиқатни ҳикоя қилишдир, ҳақиқатни шундай ҳикоя қилиш керакки, унутилмайдиган образга айлансин. Бирор нарсани оддийгина хабар қилиш, адолатсизлик тўғрисида ёзишнинг ўзи етарли эмас. Бу одамларга таъсир қилмайди. Ёзувчи бунга ўзининг истеъдодини қўшиши керак, у ана шу ҳақиқатни олиб, одамлар буни ёдда сақлаб қолишлари учун тагидан гулхан ёқиши керак. Ёзувчининг масъулияти худди шундадир”. Бу сўзларни ўқий туриб беихтиёр Исажон Султоннинг “Шамолли кеча” ҳикояси ёдимга тушди.\nУмр йўллари ҳамиша равон бўлавермайди, ундан қоқилмай-суринмай юриш учун киши доим ҳушёр, қийинчиликларга бардошли, уларни енгишга тайёр туриши лозим. “Овсарроқ қушлар қурган уяларни тамомила бузиб ташлаганида жажжи палапончалари чирқиллаганча ерга қулаб тушиб, ваҳший ҳайвонларга ем бўлишади”. Ҳикояда қушлар тақдири тасвири бола ва қизча тушган мушкул вазиятга муқояса қилинади. Бола ва қизчанинг онаси вафот этиб, етим қолгани, демак, ҳатто инсонгина эмас, қушларнинг ҳам уяси бузилганда, аввало, палапонлар жабр кўриши юқоридаги кичик бир эпизодда таъсирли тасвирланган.\nҲикояда бизнинг эътиборимизни тортган жиҳат — рамзийликнинг ўзига хос талқини асар муваффақиятини таъминлаган. Шамол детали фақат шамол ҳақида таассурот қолдирмайди. Адиб бу деталга гоҳида алғов-далғовли, қувончлару ташвишлар ичида кечадиган турмушда кузатганларини, ўйларини сингдирган.\nҚуйидаги кўчирма эса асар тилига, ундаги сўзлар қайтариғига бепарволик оқибатидир: “Поёнсиз даштда, шамолли кечада мана шундай боришяпти-ю, кишилар орасида оғиздан оғизга ўтиб юрадиган ҳамма ваҳимали нарсалар ҳозир шамол қаъридан чиқиб келадигандай туюлмоқда эди. Пастак нотаниш буталар остида ёвуз жинлар бўлиши мумкин, улар шунақа шамолли кечаларда ёлғиз қолиб кетган кишиларни пойлаб изғишади. Шовуллаётган қорамтир дарахтларнинг устидан қилич кўтарган қора киши тушиб келишиям мумкин… Ҳа, аллақандай кишилар йўл устида ҳозиру нозир, бу суронда биров қичқирсаям эшитилмайди, ҳаммаёқни табиатнинг нолалари тутиб кетган маҳалда ўшанақа кишилар йўлларда, дарахтлар остидаю устида мана шунақа бемаҳалда йўлга чиққан кишиларни адаштириб кетишади”.\nБугунги адабий жараёнга, хусусан, ҳикоячиликдаги ютуқ ва қусурларга доир кузатувларимизни таниқли тилшунос олим, профессор Н.Маҳмудовнинг қуйидаги фикри билан якунласак ўринли бўлар: “Босма нашрлар, катта-кичик китоблар тилининг рост ва расо бўлиши, уларда минг йиллик тилимизнинг тўғрилиги ва тароватини тўлиқ акс эттириш учун муаллифлар ҳам, муҳаррирлар ҳам масъулиятни ҳамиша ёдда тутишлари зарурдир”.\n«Ўзбекистон адабиёти ва санъати» газетаси, 2014 йил 8-сон


Қирғизистон: Ўмурбек Бабанов парламент фракцияси етаккчиси лавозимини тарк этди - Фарғона.Ру ахборот агентлиги\n07:58 msk, 10 Декабрь 2018\nҚирғизистон: Ўмурбек Бабанов парламент фракцияси етаккчиси лавозимини тарк этди\n15.11.2017 10:37 msk\nЎмурбек Бабанов «Республика – Ата-Журт» фракцияси етакчиси лавозимини тарк этди. Мазкур фракция депутати Алиярбек Абжалиевнинг маълум қилишича, бу борадаги қарор 13 ноябрь куни фракция йиғилишида қабул қилинди. Бабановнинг ўзи фракция етакчиси лавозимидан кетиши ҳақида ариза бергани айтилмоқда.\nЎз мактубида Бабанов “ижтимоий-иқтисодий сиёсат ўзгариши ва қонун лойиҳаларини ҳаётга муваффақиятли татбиқ этишда “Республика” партияси парламентдаги «Республика - Ата-Журт» фракциясининг иши жипсланган ва интенсив олиб борилиши” кераклигини таъкидлаган. У парламент фракцияси етакчиси лавозимидан кетиш борасидаги ўз қарорини шундай изоҳлади.\nСайловолди кампанияси вақтида Ўмурбек Бабанов Қозоғистон президенти Нурсултон Назарбоев билан учрашди. Бу учрашув давлатнинг ички ишларига аралашиш дея баҳоланди, ҳамда Остона ва Бишкек ўртасидаги қарама-қаршиликларга сабаб бўлди. Шундан сўнг Интернетда Бабановнинг Ўшдаги асосан ўзбеклар истиқомат қиладиган «Амир-Темур» (Ўн-Адир) микрорайонида аҳоли билан бўлиб ўтган учрашувидаги нутқидан парчалар пайдо бўлди. Бабановнинг гаплари айрим фуқаролар томонидан фитна уюштириш сифатида баҳоланди. Сиёсатчини жавобгарликка тортиш керак деган чақириқлар пайдо бўлди.\n4 ноябрь куни Бош прокуратура парламент депутати Ўмурбек Бабанов ва бошқа шахсларга нисбатан “Конституциявий тузумни куч билан ўзгартиришга ошкора чақириқ” , “Миллий, ирқий ёки диний нафрат уйғотиш” моддалари бўйича жиноий иш очди.


hidoyat.uz – “Мовароуннаҳр” нашриётининг сайти - БОЛАНИ ЯХШИ КЎРАСИЗМИ?\nБОЛАНИ ЯХШИ КЎРАСИЗМИ?\nЭрталаб мактабнинг олдидан ўтиб борардим. Болалар ҳам худди катталар ишга шошилгани каби ўқишга ошиқишади. Ўғил-қизларнинг юзларида тиниқлик, кўзлари чақноқ, беғубор. Беихтиёр ўқувчилик даврим ёдга тушди, болаларга ҳавасим келди, уларга фойдали-яхши гаплар айтмоқ ниятим илоҳий калимада жам бўлди: “Ассалому алайкум”. “Ваалайкум ассалом”. Ўзимни ёш булоқлардан илҳом, қувват олаётгандай ҳис этиб борарканман, қулоғимга: “Дарсларни тайёрлаб келмайди. Дафтарлари бетартиб... ўқитувчилар ҳар куни ўғлингиздан шикоят қилишади!..” деган танбеҳли овоз эшитилди. Ўша тарафга қарадим. Мактаб дарвозасининг ёнгинасида қирқ ёшлардаги аёл – тушундимки, ўқитувчи – рўпарасидаги кишига шикоят қиларди. Уларнинг ёнида ерга қараб турган ўсмир бола айни мен ўгирилган пайтда бошини қия қилиб атрофига разм солди, унинг кўзларида хижолатликми, норозиликми... қоришиқ ифода бор эди. “Мен доим дарсингни тайёрладингми, деб сўрайман-ку сендан”, дағдаға қилди ота боласига. “Сўраш керак эмас, кундалик дафтарини, китоб-дафтарларини ҳар куни текширинг!” унинг гапини бўлди ўқитувчи... Суҳбатдан йироқлашиб борарканман, яна ўгирилдим, ҳамманинг кўз ўнгида, ўқитувчи ва отасининг норозилиги, сўроқ-саволларидан бола қандай аҳволга тушди экан, деган хавотирда эдим. Лекин энди у менга тескари турар, назаримда, митти елкалари қушнинг қайрилган қанотларига ўхшарди.\nЎша лаҳзаларда Ўзбекистон Қаҳрамони, хоразмлик устоз ўқитувчи Анора Маҳмудованинг: “Бола мактабга худди байрамга отлангандек қувонч, завқ-шавқ билан келиши керак. Шунда таълим-тарбия олишга иштиёқи ҳам кучли бўлади”, деган гаплари ёдимга тушди. Яна қизимнинг инглиз тили ўқитувчиси Шарофат опани эсладим. Қизиқ, мажлисда айрим ота-оналар ўз фарзандларидан норози ёки хафа бўлиб гапиришса, Шарофат опа: “Йўқ унақамас, болаларимнинг ҳаммаси яхши. Фақат тилини топиш керак”, деб ўқувчиларини ҳимоя қиларди. Ўша ўқитувчининг юзидан нур ёғилиб турарди... Ўқитувчи касбига муносиблик аввало болаларга меҳр-муҳаббатдан, уларни ҳар қандай вазиятда ҳимоя қилишга, тушунишга, қўллаб-қувватлашга имкон излашдан бошланади, назаримда. Кўз олдимдан нафақат ўқитувчиси ва отасининг, балки ёнидан ўтиб бораётган мактабдошлари, бошқа ўқитувчиларнинг ҳам олдида бошини эгиб, ҳаммага томоша бўлаётганидан хижолатда турган ўқувчи кетмай қолди. Бола – бола-да! Энди унинг ўша ҳолатини юзига солиб қай бир мактабдоши устидан кулиши, уялтириши ва оқибатда ўқувчининг мактабдан, муаллимидан, мактабдошларидан кўнгли совиши ҳам мумкин. Бундай ҳолат билим олишга таъсир этмай қолмайди. Ҳолбуки, муаллим ўқувчисининг ота ёки онаси билан дарвоза олдида тик туриб, баралла овози билан эмас, бошқалар кўзи тушмайдиган хонада ўтириб хотиржам гаплашиши керак, бу – таълим-тарбия бериш этикаси талаби. Тажрибали, фаолиятининг яхши натижалари самарали бўлишини истаган устозлар боланинг камчиликларини айтиб қизартиришдан олдин бу муаммонинг сабабини аниқлаб, ечимини излайдилар. Албатта, муаммо бошқа ўқитувчилар, ота-оналар билан ҳамкорликда ҳал қилинади. Бу жараёнда, муҳими, бола сизнинг меҳрингиз, самимий жонкуярлигингиз, ғамхўрлигингизни ҳис этсин; худди отаси ёки онаси каби яхши кўришингизга ишонсин. Шундагина унинг ўқитувчиларга, ўқишга муносабатида, юриш-туришида кутилган натижалар бўлади, иншоаллоҳ.


Юксак салоҳиятнинг ёрқин ифодаси | QISHLOQ HAYOTI\nЗар сочар Зарафшон дарёсидан сув ичадиган, она-табиат инъом этган сервиқор тоғлар оралиғидаги хушҳаво масканда жойлашган Самарқанд мустақиллик йилларида том маънода гуллаб-яшнамоқда. Яратилган кенг имкониятлардан самарқандликлар унумли фойдаланиб, ўзлари яшаётган маконларини обод қилмоқдалар, бир-биридан гўзал шаҳар ва қишлоқлар барпо этиляпти.\nМанаман, деган давлатларникидан қолишмайдиган саноат корхоналари ишга туширилмоқда. Бир пайтлар ташландиқ жойга айланган бийдай чўллар, бир умр теша тегмаган тоғ ёнбағирлар ўзлаштирилиб, интенсив боғлар яратилмоқда. Боғ-роғларда мустақиллик меваларидан баҳраманд бўлаётган уста деҳқон, довруғи довон ошган соҳибкорлар замонавий технологиялар асосида иссиқхоналар қуриб, ноз-неъматларни экспортга ҳам чиқармоқдалар.\nСамарқанд автомобилларини эса бугун дунё билади ва эътироф этади. Албатта, бундай муваффақиятлар ўз-ўзидан қўлга киритилмаяпи. Ўтган асрдан қолган тузум мамлакатимизнинг икки оёғини бир этикка тиқиб қўйганлигини яхши биламиз. Пахта ва бошқа қишлоқ хўжалигидаги машаққатли меҳнат халқимиз қаддини эгиб қўйганлигини, устига-устак яратилган мўл ҳосил сувтекинга олиб кетилганлигини унутиб бўладими?! Инсон қадри, меҳнати топталишини айтмайсизми? Бундай жабр ва ситамларни Самарқанд вилояти меҳнат аҳли ҳам татиб кўрганлигини, ҳалол, меҳнаткаш, фидойи одамларимиз бошида тегирмон тоши “айланганини” ёддан чиқариб бўлмайди. Дунё нигоҳидаги тарихий-маданий обидалар, бошқа моддий мерос иншоотлари оёқости қилиниб, қадриятларимиз топталганлиги-чи?\nМамлакатимиз мустақилликни қўлга киритгач, булар худди “қуёш чиққанида юлдузлар ниҳон” бўлгани каби аччиқ тарихга айланиб қолди.\nЮртимизда қарор топган доно ва одил сиёсат туфайли барча каби самарқандликлар ҳам рўшнолик кўриб, қалбларида эртанги кунга бўлган ишонч ҳамда ҳавас уйғонди. Бирлик, ҳамжиҳатлик, меҳнатсеварлик, Ватан ҳисси одамларни бунёдкорликка, яратувчанликка бошлади. Бу, ҳеч муболағасиз, Улуғ мақсад сари ташланган ишончли ва дадил қадам бўлди.\nБугунги кунда вилоятнинг қаерига борманг, бағри бутун халқимизнинг фидокорона меҳнати, юртимизни обод қилиб, ўз ризқини ўзи яратаётганлигининг гувоҳи бўласиз.\nЮксак стандартлар асосида жиҳозланган “Самарқанд автомобиль заводи”да ўнлаб турдаги машиналар ишлаб чиқарилмоқда. Шу билан бирга, “Бритиш Американ табако”, “СамАнтепгилам”, “Амин Инвест” қўшма корхоналари, “Шарқ саноати” хусусий концерни сингари йирик ишлаб чиқариш қувватлари вилоятнинг саноати ривожига муҳим ҳисса қўшмоқда. Кейинги беш йилда вилоятда юздан ортиқ қўшма ва хорижий корхоналар ташкил этилди. Айни пайтда уларнинг сони 259 тага етди.\nШундай қилиб, Самарқанд ўзининг иқтисодий салоҳияти жиҳатидан республикамизда алоҳида ўринга эга бўлди.\nЯнги уй-жойга эга бўлган оила қувончини ҳеч нарса билан ўлчаб бўлмайди. Кўп йиллардан буён ёшларга таълим-тарбия бериб келаётган Дилдора Маҳмудованинг дил изҳорлари юзлаб бахтиёр хонадон соҳибларининг истагига ҳамоҳанг бўлди:\n– Бу кунларни узоқ кутдик, – дейди у. – Икки нафар ёш фарзандимиз билан ижарада туришга мажбур эдик. Орзуимиз Президентимиз Шавкат Мирзиёев томонидан яратилган имконият туфайли рўёбга чиқди. Ниятимизга етдик. Ҳозир тинч ва осойишта яшаяпмиз. Уйимиз шинам ва ораста. Президентимизга чексиз миннатдорлигимни изҳор этаман.\nДавлатимиз раҳбарининг 2016 йил 21 октябрдаги “2017-2021 йилларда қишлоқ жойларда янгиланган намунавий лойиҳалар бўйича арзон уй-жойлар қуриш дастури тўғрисида”ги қарори мамлакатимизда бахтли, бахтиёр оилалар янада кўпайишига имкон яратди. Белгиланган дастурга кўра, қишлоқ жойлардаги кам таъминланган оилалар, аввало, ёш оилаларни ижтимоий қўллаб-қувватлашни кучайтириш, уларнинг уй-жойга бўлган эҳтиёжини қондириш, турмуш даражаси сифатини ошириш бўйича аниқ чора-тадбирлар ишлаб чиқилди. Жумладан, Самарқанд вилоятида жорий йилда 1 минг 314 та ана шундай уй-жой барпо этиш режалаштирилган. Келгусида ҳам янги ва кўркам уй-жой массивларини барпо этиш – қишлоқларимиз қиёфасини ҳар томонлама обод қилишга қаратилган истиқболли дастурлар изчиллик билан давом эттирилади, албатта.\nБоғдорчиликда Самарқанд тажрибаси\nОқдарё туманидаги “Муштарий Оқдарё” фермер хўжалиги ва Жомбойдаги “Мароқанд мева-сабзавот” масъулияти чекланган жамиятлари инновацион технологияга асосланган сифатни бошқариш ва назорат қилиш тизимини боғдорчиликда татбиқ қилиб, соҳада самарадорликни янада оширишга эришмоқдалар. Буни Самарқанд тажрибаси, дейиш мумкин. Бундай ёндашув, аввало, унумсиз ердан оқилона фойдаланиш, сифатли ва экспортбоп маҳсулот етиштириш имконини бермоқда.\n– Боғдорчиликда янгича технологияларни қўллаш орқали йил сайин маҳсулот етиштириш ҳажмини кўпайтириб боряпмиз, – дейди “Муштарий Оқдарё” фермер хўжалиги раҳбари Тоймас Давронов. – Ўтган йили пойтахтимизда ўтказилган кўргазмаларда хорижлик ҳамкорлар билан 230 минг АҚШ долларилик шартномалар тузиб, 2 минг 400 тонна олма ва шафтолини экспорт қилдик. Бундан ташқари, аҳоли истеъмоли учун ички бозорларимизга ҳам маҳсулот етказиб беряпмиз.\nЖомбой туманидаги “Мароқанд мева-сабзавот” масъулияти чекланган жамияти ҳам Ғўбдин тоғ этакларидаги сувсиз ерларда интенсив усулда боғ ташкил қилиш лойиҳасини илгари сурганди.\n– Тоғ этагидаги қишлоқ хўжалигида фойдаланиш қийин бўлган ерда интенсив усулда 650 гектар боғ ташкил қилдик, – дейди корхона иш бошқарувчиси Акбар Набиев. – Боғда тўлиқ сифатни бошқариш тизимини йўлга қўйганмиз. Яъни керакли озуқалар томчилатиб суғориш орқали дарахт илдизига етиб бориши, қуёш нури тушиши ва ҳароратнинг тўғри тақсимланиши назоратимизда.\nХўжаликнинг боғдорчиликда қўллаган инновацион ютуқларидан бири боғ устини тўлалигича махсус мато-қоплама билан ёпганлигидир. Бу ёпинчиқ қуёш нурини бир текис ўтказиши, ҳароратни мўътадиллаштириши ва ҳосилни тасодифий ёғин-сочиндан сақлаш учун ўзига хос кафолат бўлмоқда. Қолаверса, дарахтлар илдизининг ўғит ёки сувга бўлган эҳтиёжи ҳам махсус автоматик ўлчагичлар орқали аниқланади. Боғ қатор ораларига ишлов берувчи мини техникалар ҳам ҳосилдорликнинг ортишига хизмат қилмоқда.\nАҳамиятлиси, ушбу хўжаликлар боғдорчиликда юқори ҳосилдорликка эришиш билан чекланиб қолмасдан пакана навли мевали дарахт кўчатлари тайёрлашни ҳам йўлга қўйган. Хусусан, Самарқанд тажрибасини оммалаштириш ва ердан унумли фойдаланиб, юқори ҳосилдорликка эришиш самарадорлигини ошириш мақсадида хўжаликларда 1,5 миллион дона кўчат маҳаллий хўжаликлардан ташқари, Бухоро, Қашқадарё, Сурхондарё, Хоразм, Фарғона вилоятларига етказиб берилди.\n– Ташқи иқтисодий фаолият “Миллий банк”нинг Самарқанд вилояти бўлими томонидан ажратилган 1 миллион долларлик сармоя эвазига сабзавот кўчатлари етиштиришга ихтисослашган иссиқхона қурдик, – дейди “Муштарий Оқдарё” фермер хўжалиги ҳисобчиси Низом Бозоров. – Режага кўра, сабзавот кўчатларини талабгорларга бепул тарқатамиз, улар томонидан етиштирилган ҳосилни ўзимиз сотиб олиб экспортга йўналтирамиз. Шу йўл билан томорқачилар ва фермер хўжаликларини янгича ишлаш ва қўшимча даромад топишга ўргатяпмиз.\nБугунги кунда вилоятда жами 10079 интенсив боғ барпо этилган. Бу эса республикамиздаги жами интенсив боғларнинг 43 фоизини ташкил этади. Боғ-роғларни янада кенгайтириш, шунингдек, озиқ-овқат маҳсулотлари ишлаб чиқаришни кўпайтириш, энг асосийси, қишлоқ хўжалиги маҳсулотларини қайта ишлаш ва уни экспорт қилишга алоҳида эътибор қаратилади. Жумладан, кейинги беш йилда умумий қиймати 425,3 миллиард сўм бўлган 261 та лойиҳа амалга оширилиши кўзда тутилган.\nУргут туманининг қир-адирлар, тоғолди ҳудудларидаги 11 минг гектар ҳосили паст ерларда ёнғоқ, чилонжийда, унаби, узум ва бошқа мевали дарахтлар экиш ҳамда иссиқхоналар учун аниқланган 1800 та лойиҳага экспортбоп навли кўчатларни жойлаштириш режалаштирилган. Бундан ташқари, Каттақўрғон туманининг лалми ҳудудларида 4,2 минг гектар ва Пайариқ туманининг Ғўбдин тоғолди ҳудудларида 3,1 минг гектар ҳамда Қўшработ туманида 2,7 минг гектар майдонда янги токзор барпо этилади.\n– Президентимиз Шавкат Мирзиёев ташаббуси билан ишлаб чиқилган мамлакатимизни янада ривожлантиришнинг беш йилга мўлжалланган Ҳаракатлар стратегияси узоқни кўзлаб амалга оширилаётган ишларда муҳим дастуриламал бўлмоқда, – дейди Самарқанд туманидаги “Стеклопластик” масъулияти чекланган жамияти раҳбари Ўктам Саидмуродов. – Шу асосда қабул қилинган давлат Дастури иқтисодиётни ривожлантириш ва либераллаштиришнинг устувор йўналишларини белгилаб берди. Бошқача айтганда, янги-янги қувватларни ишга тушириш, саноат маҳсулотлари ишлаб чиқаришни кўпайтириш, янги турдаги рақобатбардош тайёр маҳсулотларни ўзлаштиришни тақозо этади.\nВилоятда мазкур Дастур асосида бир қатор ишларни амалга ошириш режалаштирилган. Масалан, 2018 йилда Нарпай туманининг “Қизилсой” конидаги минерал хомашёларни қайта ишлаш орқали йилига юз минг тонна цемент ишлаб чиқариш лойиҳаси амалга оширилади. Шунингдек, Нарпай магистрал канали тизимини тиклаш лойиҳасини рўёбга чиқариш орқали унга боғлиқ Каттақўрғон, Нарпай, Пахтачи туманларининг тегишли 40 минг гектар ер майдонлари кафолатли сув билан таъминланади.\nВилоят ҳокимининг вилоятни 2017-2021 йилларда ижтимоий-иқтисодий ривожлантириш дастурида бу каби ўнлаб устувор вазифалар белгиланган. Ҳозирги кунда Самарқанд вилоятида барча соҳада ислоҳотлар амалга оширилмоқда.\nМуҳими, самарқандликларнинг кайфияти кўтаринки, эртанги кунга бўлган ишончи мустаҳкам. Бу эса вилоят иқтисодиётини янада юқори поғоналарга кўтаришга, эл фаровонлигини оширишга хизмат қилиши, шубҳасиз.


Ўзбекистон Президенти Туркия ташқи ишлар вазирини қабул қилади - Anhor\nAnhor Все посты Ўзбекистон Президенти Туркия ташқи ишлар вазирини қабул қилади\n2014 йил 10 июль куни Туркия Республикасининг ташқи ишлар вазири Аҳмет Довутўғли расмий ташриф билан Ўзбекистонга келади. Бу Туркия ташқи сиёсий идораси раҳбарининг сўнгги 13 йил ичидаги илк ташрифига айланади, деб ёзади UZ24 нашри.\nТошкентда ташқи ишлар вазири билан икки томонлама учрашувлар ва музокараларни ўтказиш режалаштирилган. Уларда ўзбек-турк муносабатларининг ҳозирги ҳолати ва истиқболлари, халқаро ва минтақавий характердаги долзарб масалалар муҳокама қилинади.\nТашриф доирасида Туркия ташқи ишлар вазирини Ўзбекистон Президенти Ислом Каримов қабул қилади, дея хабар беради Ўзбекистон Ташқи ишлар вазирлигининг Ахборот хизмати.\nТашриф дастуридан Самарқанд ва Бухоро шаҳарларини ҳам бориб кўриш ўрин олган.\nМаҳаллий ишлаб чиқарувчиларнинг тамаки ва алкоголь маҳсулотларини маркировкалаш бўйича тажриба лойиҳаси декабрда бошланади


Olmazor Business City турар жой мажмуасидан «Бахтиёр оила» фойдали акцияси\nOlmazor Business City турар жой мажмуаси харидорлари учун «Бахтиёр оила» махсус акцияси амал қилмоқда.\nШу йил баҳорда Bizning Uylar Development компанияси Olmazor Business City турар жой мажмуасидаги хонадонларнинг келажакдаги эгалари учун совға тайёрлади. Ҳар бир мижоз имтиёздан фойдаланишни исташи табиий. Айниқса, таклиф уй хариди ҳақида бўлса. «Бахтиёр оила» махсус акцияси сабаб турар жой мажмуасидаги хонадонларни имтиёзли нархларда харид қилиш имконияти мавжуд. Мазкур акция аҳолининг қуйидаги ижтимоий қатламига амал қилади:\nпенсия ёшидаги фуқаролар;\nкўп болали оилалар (чегирма оиладаги болалар сонига қараб ўзгаради).\nOlmazor Business City турар жой мажмуаси мамлакатимиздаги энг йирик турар жой мажмуаларидан биридир. 23,5 гектардан ортиқ майдонда фаровон ҳаёт учун кенг кўламли макон бунёд этилмоқда. Olmazor Business City аҳолисини кўп функционал ички инфратузилма, улкан яшил майдон, алоҳида савдо майдончаси, очиқ ҳавода бунёд этиладиган кўплаб жамоат объектлари: қирғоқ бўйидаги пиёдалар йўлаги, ёпиқ ҳовлилар, болалар ва спорт майдончалари, ер ости автотураргоҳлар ва бошқа қулайликлар кутмоқда.\nOlmazor Business City турар жой мажмуасида қурилиш ишлари босқичма-босқич олиб борилмоқда, бунинг ҳисобига 6 та кўп қаватли турар жой фойдаланишга топширилган ва аҳоли яшамоқда. Кейинги босқич шу йилнинг ёзига қадар якунланиши кутилмоқда. Демак яқин орада сотувга чиқариладиган хонадонлар «Бахтиёр оила» янги акцияси сабаб янада арзонроқ бўлади. Olmazor Business City’да истиқомат қиладиган ҳар бир одамни мамлакатимиздаги энг йирик турар жой мажмуаларидан бирининг ҳудудида кунлик ҳаётдан завқ олиш учун жуда қулай ва функционал ечимлар кутмоқда.\nOlmazor Business City сотув офисидан тайёр кўчмас мулкни сотиб олишнинг фойдали шартлари билан танишишингиз ва лойиҳа ҳақида батафсил маълумот олишингиз мумкин.\nСтратегик шериклик ва инновациялар Olmazor Business City турар жой мажмуаси қурилишининг юқори суръатларини таъминлайди\nOlmazor Business City турар жой мажмуаси таъмирланган хонадонларни 30% гача чегирма билан таклиф этади


Бугундан боғчаларга электрон навбатлар қайта ишга тушди\nБош саҳифаЯнгиликларБугундан боғчаларга электрон навбатлар қайта ишга тушди\n2020 йилнинг 15 октябридан бошлаб давлат МТТларига қабул учун талабномаларни электрон тарзда юбориш тизими қайта ишга тушди. Бу ҳақида Мактабгача таълим вазирлиги маълум қилди.\nЭндиликда она-оналар фарзандларининг МТТга қабул қилиниши учун навбатга туришлари ва йўлланма олишлари мумкин бўлади. Тизимга келиб тушган йўлланмаларга электрон генерация ёрдамида ишлов берилганидан сўнг, қўйидагиларни бажариш лозим:\n— Давлат хизматлари маркази (“Ягона дарча”)да йўлланмани олиш. Талабномани my.gov.uz портали орқали юборган ота-оналар Давлат хизматлари марказига бориб ўтирмай, йўлланмани принтер орқали босиб чиқаришлари мумкин;\n— йўлланмани 15 кун давомида МТТга тақдим этиб, бола қабулини расмийлаштиришлари талаб этилади. Белгиланган 15 кун ўтгач, йўлланма муддати бекор қилинади;\n— агар МТТдаги мўлжалланган гуруҳ ҳали очилмаган бўлса, ёки эпидемиологик вазият туфайли ота-оналарнинг истаги билан бола уйда қолдирилса, у ҳолда ота-оналар болани масофавий ўқитишга ўтказилишига оид ёзма равишда хабарнома тақдим этишлари керак бўлади (мактабгача ёшдаги болалар учун қизиқарли ўқув жараёнлари Bolajon каналида эфирга узатилади). Боланинг ўрни сақланади, тўлов олинмайди.\nДавлат МТТлар ишини тўлақонли йўлга қўйиш учун маҳаллий депутатлар Кенгашининг ва Санитария-эпидемиологик осойишталик ва жамоат саломатлиги хизматининг рухсати талаб этилади.


Бу ҳақда маълум қилган инсон ҳуқуқлари ҳимоячиси Абдулла Тожибой ўғлининг айтишича, шоир билан бирга ушланган ўғли Бобур Бухоро вилояти ИИБ ҳибсхонасида сақланмоқда.\nШунингдек, мустақил журналист Абдураҳмон Ташанов ҳам ўзи қўлга киритган расмий маълумотга асосланиб, Юсуф Жума иши билан Бухоро вилояти прокуратураси терговчиси Тойжонов шуғулланаётгани, Бош прокуратурадан олинган жавоб мактуби мазмунидан Юсуф Жума Бухоро қамоқхонасида эканини маълум қилди.\nРасмийлар Юсуф Жумани икки милиция ходимини жароҳатлаганликда айблаган.Унга нисбатан ҳокимият вакилига бўйсунмаслик ва тан жароҳати етказиш каби айбловлар билан жиноят иши очилган.\nМухолифатчи шоир ҳимояси билан шуғулланаëтган адвокат Руҳиддин Комилов ҳали расмий айблов хулосаси йўқлигини айтади.\n“Ҳозир қўлимда айблов хулосаси йўқ. Бош прокуратура, МХХ ва Ички ишлар вазирлигига сўров юборганмиз, аммо ҳали жавоб йўқ. Қолаверса, Юсуф Жуманинг қаердалиги ҳақида ҳам ҳали расман билдирилмади”,- деди Р.Комилов.\nЭслатиб ўтамиз, шоир Юсуф Жума ўғли Машраб иккинчи бор ноҳақ қамоққа олингач, Ўзбекистон президенти истефосини талаб қилиб пикетга чиққанидан кейин милиция томонидан тазйиққа олинган ва бир муддат Тошкентда яширинишга муваффақ бўлган эди. Аммо 17 декабрь куни у Янгийўлда қўлга олинди.\nЮсуф Жума ўтган йилнинг 6 декабрида “Озодлик”ка берган интервьюсида ўз оиласига тазйиқлар президент Ислом Каримовнинг буйруғи билан бўлаëтганини такидлаган эди.\nМухолифат фаоли бўлган Юсуф Жума 2001 йилда ҳам қатор шеърлари учун Бухоро вилояти МХБ томонидан ҳибсга олинган, аммо халқаро босимлар туфайли озод этилганди.\n2005 йилги Андижон воқеаларидан кейин Юсуф Жума Тошкент режимини жиддий танқид қилган, шеърларида дунë ҳамжамиятини ўзбек халқи дардига бефарқликда айблаган эди. Ўтган йили Юсуф Жума АҚШ президенти Жорж Бушга шеърий мактуб битиб, қамоқдаги ўзбек ëзувчиси Мамадали Маҳмудовни озод қилишда кўмакчи бўлишни сўраганди.\nБизда ман қилинган бургутга парвоз,\nБулбуллар қафасда – чиқмайди овоз.\nЖорж Буш жаноблари, Сиздан илтимос,\nЎзбекни зиндондан қутқариб беринг!\nАждаҳо, илондан қутқариб беринг!\nМустабид қўлида Шовруқлар қони,\nБўғизлаб ўлдирди Эмин Усмонни,\nБугун раҳматижон Эврил Турони.\nЗамину фалаги золимга қадаҳ,\nБаҳору чечаги золимга қадаҳ,\nЭрларнинг юраги золимга қадаҳ.\nТақдирни кўрингки, Юсуф Жуманинг ўзи ҳам қафас ичидаги булбулга айланди.


Суднинг тўққизинчи куни: Прокурорнинг беваси эри 23 акрамийни қамаганидан миннатдор\n28 феврал 2021, Тошкент вақти: 23:29\nАндижон воқеаларида фаол иштирок этишда айбланаётган фуқаролар устидан ўтказилаётган суд жараёнининг 30 сентябрь кунги мажлисида жабрланувчилар ва уларнинг вакиллари кўрсатмаси тингланди.\nАндижон шаҳри патруль пост хизмати батальони ходими Музаффар Эсоновнинг айтишича, у шаҳарда навбатчилик қилиб юрган пайтда, соат 22 да тревога сигналини эшитгач, шериги билан зудлик билан батальонга етиб келган. Бу ерда улар ушлаб олиниб, калтакланган.\nМ.Эсонов ППХга ҳужум қилганлардан бирини уриб қочиб кетгани, қочаётганида орқасидан ўққа тутилганини гапирди. У ППХ батальонига тахминан соат 22 дан кейин ҳужум қилинганини таъкидлаган бўлса-да, жабрланувчи, ППХ ходими Ҳусниддин Дадахонов ҳужум 23.30 ёки 24 ларда бўлганини айтди.\nЖабрланувчи, ППХ кинологи Баҳодир Эминовнинг сўзларига кўра, батальонни қўлга олганлар гаровдагиларни калтаклаётганда, ҳужум қилганлардан бири янги ишга кирган оддий милиционерларни урмаслик кераклигини айтиб, офицерларни дўппослай бошлаган.\nЖабрланувчи, 44086 ҳарбий қисмнинг артиллерия бўлими бошлиғи Рустам Охунов ҳарбий қисмга ҳужум соат 24 да бошланганини, ҳужум чоғида ҳарбийлардан 2 нафари ҳалок бўлгани, 12 таси жароҳатланганини таъкидлади.\nАндижон шаҳри солиқ инспекцияси инспектори Илҳомжон Расулов кўрсатмасига кўра, 12 май куни кечқурун у жияни ва бир қўшниси ҳарбий қисм яқинидаги тамаддихонада овқатланиб ўтирган. Шу пайт қуролланган икки шахс келиб, ундан машинаси калитини беришни талаб қилган. Рад жавобини олгач, қуролланган шахслардан бири автоматдан ўқ узиб, унинг оёғига жароҳат етказган.\n“Агар солиқ хизмати ходими кийимида бўлганимда улар менинг бошқа жойимдан отар эди”, - деди И.Расулов.\nАндижон шаҳри фавқулодда вазиятлар бўлими ходими Баҳодир Содиқовнинг билдиришича, у ҳамкасби билан бирга вилоят ҳокимлиги биноси олдида тутиб олинган. Иккаласи ҳам роса калтакланган.\nҚорақалпоғистондаги чегара қисмларида хизмат қилган подполковник Қодиров Андижондаги уйига келиб, 13 май куни акрамийларга асир тушиб қолган ва ўша ерда ҳалок бўлган.\nУнинг беваси Холида Холбоеванинг айтишича, эри ҳокимлик биноси олдида тўхтатилиб, ҳужжатлари текширилган ва қайддан ўтказиш баҳонасида бино ичига олиб кириб кетилган. Шундан кейин эрини тирик кўрмаган. Ҳокимлик биносига киришга уринишлари бекор кетган. Бир кундан сўнг эрининг жасадини ўликхонадан топган.\n“Эримнинг ўнг қўл бармоғи йўқ, қўлнинг юқори қисми эса чопилган эди. Юзининг ўнг томони кўкариб, шишиб кетганди. Оғиздан отилган бўлиб, ўқ бошининг орқасини ўпириб чиқиб кетган”, - деди Х.Анорбоева.\nУ ҳокимлик биноси олдига тўпланганларнинг аксарияти акрамийларнинг қариндош-уруғлари экани, улар орасида болалар, чоллар бўлганини билдирди.\nХ.Анорбоева майдонда ўқ товушларини ҳам, “Аллоҳу акбар” деган чақириқларни ҳам эшитмаганини маълум қилди.\nАндижон шаҳри прокурори Абдуғани Абдураҳимовнинг беваси Баҳридилхон Абдураҳимова марҳум эри қамоқхона олдида акрамийлар томонидан гаровга олинганини таъкидлади.\n“Аллоҳимдан сўрайман, ҳар бир террорчининг қалбини юмшатсин. Буларнинг динни ниқоб қилиб амалга оширган террорчилиги, қабиҳлиги, разиллиги, одамхўрлигини Андижон халқи ҳеч ҳам кечира олмайди. Яхшиямки, хўжайиним 23 тасини қамаган экан. Агар очиқда бўлганида, булар бутун Фарғона водийсини еб қўяр экан”, - деди Б.Абдураҳимова айбланувчиларга қарата.\nЖабрланувчи, 64/1 рақамли жазони ижро этиш муассасаси ходими Акбарали Сулаймоновнинг кўрсатмасига кўра, акрамийлар ўз сафдошларини озод қилганда қамоқхонада сақланаётган “Ҳизб ут-таҳрир” диний оқими аъзолари қочишга рози бўлмаган. Ҳизбчилар акарамийларга қўшилишни истамаган.\nЎша пайтда Фарғона вилояти хўжалик суди раиси бўлиб ишлаётган Дилмурод Мирзакаримов Андижонда тасодифан гаровга тушиб қолган. Унинг айтишича, кечгача ҳокимлик биносида ушлаб турилган, Чўлпон кўчаси бўйлаб юришда гаровдагилар сафида бўлган.\n“Шу катта майдон одамлар билан тўла эди. Нарёғи кўринмасди. Гаровдагилар олдинга қўйилиб кетилаётганида, техникум олдида БТР турганди. Ҳамма ўз-ўзидан тўхтади. Гаровдагилар аскарлар ва акрамийлар ўртасида қолганди. Акрамийлар БТРга қарата ўт очди. Биз ётиб олдик”, - деди Д.Мирзакаримов.\nД.Мирзакаримов шу ҳолда икки соат ётгани ва қоронғуда у ердан чиқиб кетгани ҳақида гапирди.


БИШКЕК – 1 ноябрь, пайшанба куни президент Сооронбай Жеенбеков халқаро донорларни Қирғизистоннинг миллий тараққиёт стратегиясини амалга оширишга кўмаклашишга чақирди, деб хабар беради 24.kg нашри.\n«Бизга ҳамкорларнинг ёрдами зарур», деди Жеенбеков Бишкекда 50 дан ортиқ халқаро ташкилотлар вакиллари ва дипломатлар иштирокида ўтган учрашувда.\nЖеенбековнинг сўзларига кўра, Қирғизистон 1991 йил ўз мустақиллигини эълон қилганидан бери донор ташкилотлардан 401 та лойиҳани амалга ошириш учун 10 миллиард АҚШ доллари (697,1 миллард қирғиз сўми) миқдорида ёрдам олган.\nУ донорлар билан ҳамкорлик қилиш кенгашини ўз фаолиятини кучайтиришга ва донорлик кўмагини мувофиқлаштириш бўйича алоҳида агентлик ташкил этишга чақирди.\nЖеенбеков кейинги йил баҳор ойларида донорлар анжумани учун режаларни эълон қилган.\nЎз ўринда донорлар коррупсияга қарши кураш чоралари кучайтирилиши кераклигини таъкидлаб ўтганлар.\n«Маълумки, коррупция тараққиётга тўсқинлик қилади», деди Қирғизистоннинг Европа Иттифоқи делегацияси ҳамкорлик бўлими раҳбари Шарлотта Адриан мажлис давомида.\n«Сўнгги тадқиқотларга кўра, коррупцияга қарши курашда муайян ютуқлар кузатилмоқда, аммо бу борада ҳали қийинчиликлар мавжуд», деди у. «Қонун устуворлигини кучайтириш устида ишлаш мақсадга мувофиқ бўлар эди.»\nБМТ Ўзбекистоннинг заиф аҳоли қатламини ҳимоялаш йўлидаги саъй-ҳаракатларини қўллаб-қувватлайди


1427 километрлик "откат"\n06 июл 2022, Тошкент вақти: 12:44\nМутахассисларнинг таъкидлашича¸ йўл қурилиши Ўзбекистонда энг коррупциялашган соҳа саналади.\nЎзбекистонда 2 миллиард 600 миллион долларлик магистрал йўли қурилиши бошланиш арафасида. Мустақил муҳандислар¸ бу қурилишнинг катта миқдордаги пул ювиш амалиëти бўлажагини тахмин қилмоқда.\nЖорий йил апрелида Ўзбекистон президенти мамлакат шимолидан жунубига қадар замон талабларига жавоб берадиган катта автомобил йўли барпо этиш ҳақидаги лойиҳани тасдиқлаган эди. Шу ҳафтада Ислом Каримов мазкур автомобил йўли бўйлаб 500 миллион долларлик инфратузилма яратиш ҳақидаги ҳужжатни имзолади.\nЎзбекистон шимолини жануб билан боғлайдиган катта автомобил йўли қуриш лойиҳасини амалга ошириш учун Республика йўл жамғармаси давлат ҳисобидан 1 миллиард 680 миллион доллар ажратади.\nБундан ташқари 2009–2014 йилларга мўлжалланган йўл қурилиши лойиҳаси учун Осиё тараққиёт банки, Хитой ва бошқа халқаро молиявий ташкилотлар маблағ беради, деб ёзди бир қатор ахборот агентликлари Ўзбекистон ҳукуматидаги манбадан олинган маълумотларга таяниб.\nЎзбекистон шимолидан жанубга қадар чўзилган 1427 километрлик автомобил йўлини қайта қуриш ва таъмирлаш лойиҳасида 18та катта, 600та ўрта ва кичик ҳажмдаги кўприк, 180та ёнилғи қуйиш шаҳобчаси, автомобил инфратузилмаси билан боғлиқ бошқа объектлар қуриш режаланган.\nБироқ айрим кузатувчилар йўл қурилиши лойиҳасини амалга оширишда ширкатлар ва амалдорлар давлат маблағини ўғирлаши мумкинлигидан хавотир билдирмоқда.\nМустақил кузатувчи Тошпўлат Йўлдошевга кўра, бошқа соҳалар сингари йўл қурилиши соҳасида ҳам шартномалар пора ҳисобига имзоланади\n- Буни амалга оширувчи ташкилотлар¸ асосан¸ ҳукуматга яқин бўлган қурилиш ташкилотлари бўлади. Қанчаки катта ташкилот бўладиган бўлса¸ демак унинг тепасида шунчалик катта амалдор бўлади. Контракт тузилган пайтда¸ Ўзбекистонда ҳозир одатий шароитга айланиб қолган нарса бор¸ 20 фоиз атрофида откад¸ яъни қайтим дейди. Мана шу контрактни олгандан кейин откадни нақд пулда иш берувчига қайтиб беришади. Қурилишларга ëки бу контрактларга умуман ҳукумат амалдорлари билан коррупцион боғлиқ бўлмаган¸ ҳалол ишлайдиган тадбикорлар умуман яқинлашиши ҳам мумкин эмас. Унақаларнинг илдизини қирқиб қўйишган. Қилинадиган иш ҳажмига қараб маблағ берилади. Агар контракт олиши билан 20 фоизини тепадаги раҳбарларга етказиб берадиган бўлса¸ демак¸ у қаердандир ўғирлик қилиб берган пулини қайтариб олиши керак¸ фойдага эга бўлиши керак. Бу қурилаëтган иншоотларнинг сифати пастлигидан далолат беради¸ дейди Тошпўлат Йўлдошев.\nЎзбекистонлик муҳандис Шавкат Бадалов ҳам йўл қурилишида давлат маблағлари ўзлаштирилади¸ деган фикрда. Бадалов буни аввало коррупция, қолаверса, йўл ширкатлари амалга оширган ишларни назорат қиладиган жамоат ташкилотларининг йўқлиги билан изоҳлайди.\n- Масалан¸ “Бунча километр квадрат¸ бунча қалинликда асфалт ëтқиздик. Йўллар қурдик” деб қоғозда отчëтларни бераверади. Банкдан пул олинаверади. Амалда олинган пулларнинг расходи қоғозда кўрсатилганидан камида уч-тўрт баробар кам бўлади. Бу нарсани текширишга ваколати бор одамнинг ўзи йўқ. Бирор-бир участканинг текширилганлиги ҳақидаги ҳужжатларни¸ банкдан олинган пулларни текширишга¸ масалан¸ менинг қурбим етадими? Ҳеч ким менга текширишга йўл бермайди. Шу нарсани текширишга ваколати бор бўлган органлар ҳам буни текшириб тагига ета олмайди. Бу пул ювишнинг энг осон йўли. Давлатни ўзлаштиришда бу. Давлат пулини ўзлаштириш нафақат йўл қурилишида¸ балки ҳамма соҳада бор. Тепадагилар шунга имконият беради¸ шунга яраша "доля"сини олади. Шу йўл билан ҳаром пуллар биратўла ювилиб¸ тозаланиб чўнтакка келиб тушаверади. Кавлаштириб тагига етиш учун авваллари Народный контрол деган нарсалар бўларди. Ҳозир шу йўқку. Народный контрол текшириб¸ бунинг тагига етиб чиқарди. Ҳозир йўқку бу нарса¸ дейди Шавкат Бадалов.\nШу ўринда "Ўзбекистонда коррупция кенг тарқалган экан¸ вазиятни ўнглаш учун қандай чоралар кўриш керак", деган савол туғилади.\nШавкат Бадалов Ўзбекистонда коррупцияга барҳам бериш учун давлат идораларидаги барча амалдорларни алмаштириш керак, деган фикрда.\n- Ҳеч нарса қилолмайсиз. Юқоридаги аппаратларнинг ҳаммасини алмаштириш керак.¸ дейди мустақил кузатувчи Шавкат Бадалов.\nТошпўлат Йўлдошев эса Ўзбекистонда коррупция билан боғлиқ вазиятни яхшилаш учун аввало матбуот эркинлигини таъминлаш керак деган фикрда.\n- Вазиятни ўнглаш учун¸ биринчи навбатда¸ сўз эркинлиги бўлиши керак. Жамоатчиликнинг чўнтагидан чиқаëтган бўлганидан кейин мамлакатга келадиган пулни сарфлайдиган бўлса¸ фақатгина жамоатчилик буни назорат қилиши мумкин. Назоратчиларнинг кўз-қулоғи дегани бу матбуот¸ журналистлар бўлиши керак. Сўз эркинлиги берилиши биланоқ коррупция тахминан 50 фоизга камаяди¸ дейди Тошпўлат Йўлдошев.\nЎзбекистон ҳукуматидаги манбага асосланиб Регнум ахборот агентлигининг билдиришича, Ислом Каримов ўтган ҳафта имзолаган 500 миллион долларлик инфратузилма яратиш ҳақидаги лойиҳа доирасида 2010–2015 йилларда катта йўл ёқасида 23 та кемпинг, 28 та мотел, 75 та ёқилғи ва газ қуйиш шаҳобчаси, 73 та техник хизмат кўрсатиш ва 47 та тиббий хизмат кўрсатиш станциялари қурилиши назарда тутилган.


Ўзбекистон пойтахтида ўз-ўзидан пайдо бўладиган чиқиндихоналар яратувчиларни жаримага тортишда давом этмоқда\nТошкентда ўз-ўзидан чиқиндихоналар яратувчилар жаримага тортилди\n25 Dekabr 09:00 Жамият\nЖАРИМА ИИБ ПОЛИГОН ўз-ўзидан ЯХШИЛАШ\nТошкентда уй деразалари остида ўз-ўзидан маиший ва қурилиш чиқиндилари ташлаб қўйилган шаҳарни ободонлаштириш қоидаларини бузганлар жаримага тортилди.\nТошкент шаҳар Ички ишлар бош бошқармаси томонидан уйлари ёнига чиқинди ташлаган фуқароларни жаримага тортиш давом этмоқда. Бу гал Шайхонтохур, Янгихаёт ва Олмазор туманлари аҳолиси қўшни деразалар остида ўз-ўзидан пайдо бўладиган чиқиндихоналар учун пул тўлаши керак.\nДИИБ маълумотларига кўра, 35 ёшли Б.А Шайхонтоҳур туманидаги Эшонгузар маҳалласида таъмирлаш ишларини олиб борган, бироқ қурилиш чиқиндиларидан қутулмаган. Худди шундай воқеа Олмазор туманидаги “Нафосат” маҳалласида ҳам содир бўлиб, 56 ёшли К.Ю таъмирдан кейин қолдирилган қурилиш чиқиндиларини хонадонига тўғридан-тўғри пиёдалар йулагига ташлаб қўйган.\nЯнгихаёт тумани, “Бинокор” маҳалла фуқаролар йиғини ҳудудида фуқаролар Р.М ва М.Е.лар томонидан маиший чиқиндихона аниқланган.\nМазкур ҳолатлар юзасидан профилактика инспекторлари томонидан Ўзбекистон Республикаси Маъмурий жавобгарлик тўғрисидаги кодексининг 161-моддаси (“Шаҳарлар ва бошқа аҳоли пунктларини ободонлаштириш қоидаларини бузиш”)га асосан баённомалар тузилди.\nПрезидент абитуриентлар учун талабларни тасдиқлади


Энди абитуриент бадиий асар ўқишга мажбур – Сурхон тонги\nБош саҳифа / Таълим / Энди абитуриент бадиий асар ўқишга мажбур\nЭнди абитуриент бадиий асар ўқишга мажбур\nФеврал 13, 2019\tТаълим Изоҳ қолдириш 949 Кўрилди\n2019-2020 ўқув йилида олий ўқув юртларининг кириш имтиҳонларига тайёрланиш учун тасдиқланган дарсликлар рўйхатига ўн номдаги бадиий асар ҳам илова қилинди.\nАбитуриентлар учун тавсия этилган асарлар ХХ аср адабиётининг энг сара намуналаридан иборат. Рўйхат аввалида «Ўткан кунлар», «Кеча ва кундуз», «Юлдузли тунлар» романлари санаб ўтилган.\nБу тавсиялар ёшларни оммавий тарзда китобхонликка жалб қилишнинг энг самарали усули бўлади. Чунки абитуриент энди фақат дарсликда берилган мазкур асарлар парчасида акс этган портретлар, қаҳрамонлар нутқини ёд олиш билан чекланиб қолмай, асар мавзуси, ғояси, сюжети, қаҳрамонларининг ички кечинмалари ҳақида ҳам ўз қарашларига эга бўлади.\nЁшларимиз аввал адабиёт деб аталган гулшаннинг атрофида айланиб юрган бўлса, энди шу гулшанниг ичига кириб, унинг бор жозибасини ҳис қила олади. Бу эса, аввало, китобхон абитуриентнинг нутқ равонлигини оширади, дунёқарашини кенгайтириб, маънавий салоҳияти юксалишига хизмат қилади.\n«Соҳибқирон», «Мирзо Улуғбек», «Абулфайзхон» драмаларини ўқиш орқали эса шонли ўтмишимиз ва тарихий шахслар ҳақида чуқурроқ билиб оладилар. Мажбурият юзасидан бошланган бу китобхонлик ўзининг ижобий самарасини беради, албатта. Негаки, ўнта сара асарни мутолаа қилган ўқувчи энди бу сирли оламдан шунчаки чиқиб кета олмайди.\nБугун кутубхоналар анча гавжум. Ўсмир йигит-қизлар қўлида «Ўткан кунлар», «Кеча ва кундуз», «Дунёнинг ишлари» каби роман ва қиссаларни кўриш нақадар завқли. Севимли ёзувчимиз Ўткир Ҳошимов таъбири билан айтганда, дунёнинг саккизинчи мўъжизаси бўлган бадиий адабиёт оламига хуш келибсиз, қадрли абитуриентлар.\nБойсун тумани, ўқитувчи\nТэгларабитуриент асар бадиий таълим ўқиш\nОлдинги Махсус техникалар келтирилди\nКейинги Шароит бор жойда илм юксалади\nВоҳанинг экспорт имконияти


Muloqot.Uz - A’zo profili - Аржуманд бону Мумтоз\nРИЧАРД ШЕЛЬТОН va Аржуманд бону Мумтоз do‘stlashishdi.\nPanji Ho'jayev va Аржуманд бону Мумтоз do‘stlashishdi.\nАржуманд бону Мумтоз → Javoxir Usmanov:\nДўстликни қадрига етишни ўрганиш керак. Мухими қаерда ўқиб, қаерда ишлаш эмас, мухими яхши тарбия олишда.\nUsha Yigit88 va Ikrom Ikromov buni zo‘r deb hisoblaydi.\nСаҳиҳ фикр! Қўшиламан фикрингизга!\nАржуманд бону Мумтоз profiliga yangi fotografiya qo‘shdi:\nДарахтдан зериккан барг учун куз фасли шунчаки баҳона булади.\nБаъзи одамлар СИЗ ни йуқотмаслик учун хатоларингизга куз юмса, баъзилари СИЗдан\nвоз кечиш учун хато қидириб яшайди...\nFikr bildiring.хаётни синовга тулдириб куйиб,сабрга мукофот бермаган дунё\nMarch 10 mobil versiya orqali\nsabr qiganla eng yaxwisiga eriwadi. sabr bn harakat ham bo`liwi kere .sandan harakat mandan baraokat degan xudoyam olmani piwiwini kutib nolib utraversda balogayam eriwmiydi odamzod harakat qliwdan cidawdan ko`ra ko`proq noliwni maqul kuradi\nтопишмоқ айтиш ўйнаябсизларми?\nбирам топқир экансиз эййй.\nишонч уйғотмиди ишончли булишади.\nOmonboy Ruzimatov va Аржуманд бону Мумтоз do‘stlashishdi.\nАржуманд бону Мумтоз Аржуманд бону Мумтозning fotoalbomiga fikr bildirdi:\nхеч қачон ман бачканалар билан гаплашмиман бошка мани лентамга ёзманг. Тушунарли\nhttp://Бир инсон учун ҳаммадан кечасан, аммо у ҳамма учун сандан кечиб кетар экан........\nShukurjon Usmonov va Ξღ* AlFraganusΞ buni zo‘r deb hisoblaydi.\nМАНИ СТАТУСИМГА ФИКР БИЛДИРИШГА ҲАҚҚИЗ ЙУК . ТУШУНАРЛИМИ\nАёл кишини кўп соғинтириш ҳаёт учун хавфли. Чунки жуда кўп соғинган аёл ё сиздан воз кечади , ёки ҳаётдан воз кечади........\nΞღ* AlFraganusΞ va Usha Yigit88 buni zo‘r deb hisoblaydi.\nОхо, сабр хаммасига бону\nNovember 12, 2017 mobil versiya orqali\nSO"ZLARINGIZ HAQIQAT OPA\nApril 11 mobil versiya orqali\nАржуманд бону Мумтоз Mалинка Королеваning fotografiyasiga fikr bildirdi:\nЖаль, что это правда.\nАржуманд бону Мумтоз Дардли севги, Бугун келинг, шу бугун келинг!..” blog postiga fikr bildirdi.\nАржуманд бону Мумтоз Xayir muloqot Xayir do'stlarim...ning fotografiyasiga fikr bildirdi:\nжуда ажойиб статус\nIsmi Аржуманд бону\nTug‘ilgan kun March 17, 1979\nShaxsiy ma’lumotlar 1979 йилда Қарши шаҳрида туғилган тугилган ҚДУ 2000 йил ЎЗ.МУ магистратура 2009 йил Президент академияси 2010 -2011 йил\nProfil fotografiyalari 40 ta fotografiya\n284 nafar a’zo\n--Аъло кайфият !!!\n726 nafar a’zo\nJoylashtirildi: February 13, 2017\nhttp://Шохларга Шаханшох бўлгани билан, Ҳеч ким бўлолмайди дунёга устун.Бир дилни юз дард тилгани билан, Уртанмас бахт берса тангрим бус- бутун. Биз қувноқ дўстлармиз ахилмиз ҳар он, Суянсанг суянчиқ тоғларимиз бор.Қариндош қардошим минг бўлса агар, Демас\nhttp://Шохларга Шаханшох бўлгани билан, Ҳеч ким бўлолмайди дунёга устун.Бир дилни юз дард тилгани билан, Уртанмас бахт берса тангрим бус- бутун. Биз қувноқ дўстлармиз ахилмиз ҳар он, Суянсанг суянчиқ тоғларимиз бор.Қариндош қардошим минг бўлса агар, Демасман сиз ундан четдасиз дўстим. Энг яқин инсоним юзта бўлса гар Сиз юзта ичида биттасиз дўстим!!!!\nhttp://ЙЎҚОТИШ ҚАНЧАЛИК ЭКАНЛИГИНИ ФАҚАТГИНА ЙЎҚОТГАНЛАР БИЛАДИ.\nhttp://ЙЎҚОТИШ ҚАНЧАЛИК ОҒИР ЭКАНЛИГИНИ ФАҚАТГИНА ЙЎҚОТГАНЛАР БИЛАДИ.\nhttp://Прежде, чем кого-то осудить, НАДЕНЬ его обувь, ПРОЙДИ его путь, спотокнись о каждый камень, который лежал на его пути, ПРОЧУВСТВУЙ его боль, ПОПРОБУЙ его слёзы... И только после этого расскажи ему КАК НУЖНО ЖИТЬ!!!!\nhttp://Бутун ҳаётим давомида яхши кўрган инсонимни йўқотишдан қурқиб яшаяпман. Баъзида ўзимга савол бераман: Бу ҳаётда мани ҳам йўқотишдан қурқадиган инсон бормикан?????\nhttp://Спасибо тем людям, которыевошли в мою жизнь и сделали её прекрасной. Иещё спасибо тем людям которые вышли из неё и сделали её ещё лучше!\nhttp://Спасибо тем людям, которые вошли в мою жизнь и сделали её прекрасной. И ещё спасибо тем людям которые вышли из неё и сделали её ещё лучше!\nhttp://Сохта мунозамат сохта кўриниш. Саробдан пойингга гилам тўшайди. Мушкулда инсоннинг мақсадин билиш. Сохта дўст кўзингни ўйиб яшайди. Сезмайсан ёнингдан ўтса судралиб. Илоннинг захрига инсон ўлмайди. Сўзлари ханжардай жонингни олиб. Сохта дўст қонин\nhttp://Сохта мунозамат сохта кўриниш. Саробдан пойингга гилам тўшайди. Мушкулда инсоннинг мақсадин билиш. Сохта дўст кўзингни ўйиб яшайди. Сезмайсан ёнингдан ўтса судралиб. Илоннинг захрига инсон ўлмайди. Сўзлари ханжардай жонингни олиб. Сохта дўст қонингни сўриб яшайди. Дардингга ҳамдарддай ўзича гўё. Мехрингга тирноқча мехр бермайди. Ёшингдан тўлғонар хаттоки дарё. Сохта дўст устингдан кулиб яшайди. Зулматга етаклар яна зулматга. Кўзлари ёруғлик нурни кўрмайди. Ахири етсалар ёвуз мақсатга. Сохта дўст тухматга қўйиб яшайди. Инонма бундайин нодон нокасга. Қиёмат кунингда ёнда турмайди. Зиёбе паст келма пастдан ҳам пастга. Сохта дўст сабрингни атай синайди. Чин дўстинг қадрингни бир пул қилмайди.\nhttp://Ҳеч қачон мағрурланманг! Ҳаёт шунақа: ўзингизга билдирмайгина мағрур бошингизни ерга қаратиб қуяди......\nhttp://Хатто энг кучли сабр ҳам бир кун тугайди.... Хатто энг кучли муҳаббат ҳам эътиборсизликдан тамом бўлиши мумкин....Хатто энг кучли умид ҳам натижа бўлмаса кутишни тўхтатади.


Йўқотишлар исканжасидаги "Барселона" даҳшатли "Бавария"ни қабул қилади (превью)\n14 сентябрь, 2021, 18:11\nТеглар:Бавария | Барселона | УЕФА чемпионлар лигаси | Рональд Куман | Юлиан Нагельсманн | Лионель Месси | Депай | Роберт Левандовски\nЎйин олдидан томонларнинг имкониятини баҳолаб ўтамиз.\nЎз мухлисларини куттириб қўйган Европа Чемпионлар лигаси қайтиш арафасида. Мусобақа илк турданоқ бизга қизиқарли баҳсларни туҳфа этмоқда. "Е" гуруҳида ҳам икки гигант, "Барселона" ва "Бавария" бугун ўзаро тўқнаш келади. Келинг, мазкур учрашув олдидан жамоаларнинг ҳолати ва имкониятларига тўхталиб ўтамиз.\n"Кўк-анорранглилар" бугун Мюнхен клубини ўз майдонида қабул қилади. Бу маълум миқдорда уларга устунлик бериши мумкин. Аммо таркибда кўп йўқотишлар мавжуд. Дембеле, Фати, Агуэро, Брейтуэйт каби ҳужум чизиғи вакиллари бу ўйинни ўтказиб юборади. Шу туфайли, катта эҳтимол Куман бугун янги футболчи Люк Де Йонгни майдонга туширади. Шундай бўлсада, яхши янгиликлар ҳам бор. Ҳимоячи Жерар Пике мазкур ўйинда ўз клубига ёрдам бера олади. Шунингдек, Коутиньо ҳам сафга қайтди. Каталонияликлар Ла Лигани ўртача темпда бошлади. Клуб илк турда "Реал Сосьедад"ни 4:2 ҳисобида мағлуб этди. Сўнгра, "Атлетик" майдонида қийинчилик билан дуранг натижа қўлга киритилди. Охирги баҳсда жамоа Депай ва Робертонинг голлари эвазига "Хетафе" устидан ғалабага эришди. Умуман олганда, Куман шогирдларининг ҳолати у қадар ёмон эмас. Бироқ бу ўйин билан кучли рақибларни енгиш эҳтимоли кам. Балки, ҳали "кўк-анорранглилар" яна ҳам кучлироқ жамоага айлана олар. Ҳозирча "Барселона"нинг муаммолари етарли даражада.\nМюнхен клубида ҳаммаси жойида, десам адашмаган бўламан. Улар янги мавсумда Германия чемпионатини ғалабалар билан бошлади. Сўнгги ўйинда Нагельсманн шогирдлари ўзларининг Бундеслигадаги асосий рақибларидан бири бўлмиш "Лейпциг"ни 4:1 ҳисобида тор-мор этди. ЕЧЛ ўйини олдидан кайфият аъло даражада. Айрим манбаларда Левандовски ва Гнабри "Барса"га қарши учрашувни ўтказиб юбориши айтилаётган эди. Лекин Лева кеча машғулотларда қатнашди. Серж ҳам Барселонага ўз жамоаси билан йўл олди. Демак, улар майдонга тушишга тайёр. Иккала клуб ҳам бугун ўз даражасини намойиш этса, Мюнхен шаҳри клуби зафар қучиши эҳтимоли баланд. Чунки, "Бавария" рақибидан айни дамда барибир кучлироқ. Шундай бўлса-да, ҳаммаси ўзгача бўлиши мумкин. Ҳар ҳолда "Барселона" ҳам бир қатор юлдузларига эга тарихан буюк клуб.\nКуман: "Бавария" тажрибали футболчиларга эга ажойиб жамоа. Бу жуда қийин ўйин бўлади". Бироқ биз уларни мағлуб эта оламиз".\nНагельсманн: "Улар энди Месси бера оладиган кўп нарсадан маҳрум. Лео ниҳоятда яхши футболчи. Месси майдонда бўлган пайтда, уни қўриқлаш ўзига яраша завқли иш.\nҲозир ҳам уларда ҳимоячилардан ўтиб кета оладиган ажойиб футболчилар бор. Эҳтимол, энди улар бор масъулиятни ўз зиммасига олиш имкониятига эга бўлишар. Мисол учун, Де Йонг ва Педри. Бу икки ярим ҳимоячи ёш ва жуда ҳам истеъдодли.\nУларнинг ҳимоя чизиғида кўп нарса ўзгарди. Жамоадаги барча футболчилар тўпни олиб қўйиш учун астойдил ҳаракат қилмоқда. Бу сўнгги йилларда яққол кўзга ташланаётган ҳолат. "Барса" яқинда 3-5-2 тактик схемада ўйнаган бўлса, эндиликда 4-3-3 схемада майдонга тушмоқда.\nМен бу клубни ёмонроқ ёки яхшиланаётган, деб айтмаган бўлар эдим. Лекин бу аввалгиларидан бошқача, келажак жамоаси.\nКаталония клуби 4-3-3га ўтганда, Бускетс ҳимояга қайтади. Шу сабабли, улар деярли ҳар сафар 3 та ҳимоячи билан ўйнайди.\n"Барса" 3-5-2 кўринишидаги ҳам майдонга тушиши мумкин. Бу тактик схемада клуб ажойиб натижаларга эга бўлди. Менимча, каталонияликлар шу схемада ўйин бошлайди. Биз эса ҳаммасига тайёргарлик кўрдик. Менимча, бизни ажаблантирадиган ҳеч нарса содир бўлмайди.\nРақибнинг ўйин услубидан қатьи назар, биз ўз футболимизни кўрсатишга ҳаракат қиламиз".\nБу клублар расмий ўйинларда умумий миқдорда 9 та ўйин ўтказган. Мазкур учрашувларнинг 6 тасида "Бавария"нинг қўли баланд келган, икки баҳс эса "Барселона" фойдасига. Фақатгина бир бор жамоалар муроса йўлини танлаган.


Эронлик қизлар футбол учрашувига тушиш учун...\n30.04.2018 09:25 0 120\nЭронлик қизлар мамлакат чемпионати доирасида «Персеполис» ва «Сепидруд Решт» ўртасидаги ўйинга тушиш учун соқол қўйиб, йигитлар қиёфасига кириб олишди.\nУчрашув майдон эгаларининг йирик — 3:0 ҳисобидаги ғалабаси билан якун топди ва «Персеполис» мамлакатнинг 11 карра чемпионига айланди.\nТаъкидланишича, Эронда аёлларнинг футбол учрашувларига тушишини хушлашмайди. Шунинг учун ҳам жамоаси чемпионлик учрашувида қўллаб-қувватлаш ва ғалабасини нишонлаш учун қизлар стадионга йигитлар қиёфасида киришга мажбур бўлишган.\nфутбол Эрон қизлар\nХориж Кеча, 13:36


10:20 / 17.07.2018 4253\nART SILIKON DIZAYN компанияси суюқ силикон етказиб беради ва ҳар қандай мураккабликдаги силикон қолипларни тайёрлайди. Компаниянинг моҳир усталари мижоз истаган шаклда моделларни ясаб беришади, истаган моделнинг қолипини силикондан олиб беришади ва силикон қолиплар олишга ёрдам беришади.\nФото: ART SILIKON DIZAYN\nКомпания 4 йилдан бери шу соҳада ишлаб, катта тажриба тўплаган ва мижозларга суюқ силикон, полиэфир смола, эпоксид смола, гелькоут, стекломат, стеклоткань, отвердитель, ускоритель етказиб бериш билан шуғулланади.\nYE JIE TECHNOLOGY CO.LTD компанияси 20 йилдан бери шу соҳада фаолият юритади ва 138та давлатга силикон экспорт қилади. Компания силиконлари мум, гипс, бетон, металлар ёки паст ҳароратда эрийдиган металл қоришмаларни шакллантириш, шунингдек полиуретан, эпоксид ёки полиэфир смола материалларга шакл бериш учун ишлатилади.\nМутахассислар бу материални асос массасига мутаносиб равишда қўшишни тавсия қиладилар, чунки, катта пропорцияда қўшилса, тайёр маҳсулотнинг пишиқлигини пасайтиради, ҳароратбардошлигини пасайтиради ва кичрайиб қолишига олиб келади.\nБизнинг мутахассисларимиз у ёки бу материални маълум бир шароитлар асосида ишлатилиши бўйича маслаҳат беришга тайёр.\nСиликон матрицалар тез ва қийинчиликсиз исталган мураккабликдаги буюмларни ва конфигурацияларни ясаш имконини беради.\nСиликон резина полиуретан, полиэфир смола, штукатурка, мум, парафин, гипс, бетон, металлар ёки паст ҳароратда эрийдиган металл қоришмаларни шакллантириш, суюқ пластик ва совунга шакл беришда, шунингдек сувенир маҳсулотлар, ҳайкаллар ва бошқа буюмларни тайёрлашда ишлатилади.\nСаноатда ундан турли сувенирларни ишлаб чиқариш, жуда мураккаб юзалардан шакл ва қолип олишда фойдаланилади.\nШакл берувчи силиконнинг афзалликлари:\n- ишчи ҳарорати диапазони кенг экани -55С дан +150С гача;\n- тайёрлашда заҳарли эмаслиги, шунингдек, юқори ҳароратда заҳарли моддаларни ажратиб чиқармаслиги;\n- кўпчилик материалларга адгезиянинг сустлиги;\n- ишлатишнинг осонлиги;\n- қолипнинг жуда аниқлиги ва кичрайиб қолмаслиги.\nСиликон ўз таркибига кўра юмшоқ эканини ҳисобга оладиган бўлсак, буюмларни қуйиш ҳеч қандай қийинчилик туғдирмайди. Шунчаки, силикон қолип тайёрланадиган намунага эга бўлиш кифоя.\nШаклларни қуйиш учун ишлатиладиган силикон замонавий моделлаштириш, эксклюзив ва ноёб буюмларни кўпайтириш технологияларининг асосий компоненти ҳисобланади.\nШакл берувчи силикон кам меҳнат ва харажат сарфлаган ҳолда, тез ва сифатли натижани олиш имкониятини беради. Бундай каучуклардан тайёрланган пресс-қолиплар жуда пишиқ, юқори ҳароратга бардошли ва моделдан ажратиб олиш осон бўлади.\n- жуда яхши оқувчан\n- жисм юзасида пуфакчалар ҳосил бўлмайди\n- майда буюмларни юқори аниқликда қуйиш имкониятини беради.\nART SILIKON DIZAYN компанияси маҳсулотлари учун тўловни ҳар қандай услубда амалга ошириш мумкин.\nТелефон: +998 93 587 22 22\nART SILIKON DIZAYN\nDiscover Invest ишчилари нимадан норози?


ИнтерФУТБОЛ :: Ўзбекистон техник кўрсатгичлар бўйича атиги 12-ўринга лойиқми?\nЎзбекистон техник кўрсатгичлар бўйича атиги 12-ўринга лойиқми?\n«Ғарб» минтақасида эса 7-поғона бизга тегишли. Мазкур рейтингни Хитой бошқариб бормоқда - 96,241 балл. 2-қатордаги БАА ҳисобида 94,793 балл бор. Қатар (93,033 балл)нинг кучли учликдан жой олгани ҳам диққатга сазовор.\nЎзбекистон бир ойча олдин ҳам техник рейтинг жадвалида 9-ўринни эгаллаб турганди. Бироқ декабрь якунлари бўйича Таиланд, Ироқ ва Тожикистон биздан ўзиб кетди.\nТўғри, клубларимиз шу ой охиридан очко жамғаришни бошлайди. Ишонамизки, тез орада яна юқори саккизталикка қайтамиз.\nМаълумотучунайтиш керак, ОФК техник рейтинги 2та асосга эга. Яъни жадвалдаги баллнинг маълум фоизи терма жамоаларнинг ФИФА рейтингидаги очкоси улуши бўлса, катта қисми клубларнинг ОЧЛ ва ОФК кубогида жамғарган очколари учун берилган.\nАлоҳида эслатма, якуний техник рейтинг 2019-2020 йилларда ўтказиладиган ОЧЛ ва ОФК кубоги йўлланмалари тақсимотига бевосита таъсир қилади.\nАйтганча, 2017 йилдан олдин мазкур рейтингда терма жамоалар улуши каттароқ эди - ФИФА рейтингидаги очко 30 фоиз баллни ташкил этарди. Мисол учун, айни пайт Эрон термаси ФИФА рейтингида Осиёнинг пешқадам вакили ҳисобланади.\nФорслар 798 очкога эгалар. Бунинг учун техник рейтингда Эрон ҳисобига шартли равишда 10,0 очко (максимал) ёзилган. Хўш, Ўзбекистон миллий жамоаси техник рейтингга неча балл келтирган?\nФормула жуда оддий: ФИФА рейтингидаги 441 очко пешқадам - Эрон термаси ҳисобидаги очколарнинг 10 фоизи (79,8)га бўлинади. Натижа - атиги 5,526 балл.\n*** ОЧЛда иштирок этган клублар балли қуйидаги асосда чиқарилади: гуруҳ босқичи - ғалаба учун 3 очко, дуранг учун 1 очко, «плей офф» босқичи - 3 очко (ҳар бир клуб учун). Якунда тўпланган жами очко битта ассоциация вакиллари сонига бўлинади.\n*** Осиё кубогида қатнашган терма жамоалар улуши: гуруҳ босқичидаги ғалаба учун 1 балл, дуранг учун 0,333 балл, «плей-офф»га чиққани учун 1 очко.\n*** ОЧЛ саралаши «плей-офф» босқичидаги иштирок учун 0,3 очко, ғалаба учун 0,3 очко (пенальтилар серияси орқали ютса ҳам), дуранг учун 0,15 очко берилади.\n*** Осиё кубоги саралаш босқичидаги иштирок учун 0,1 очко, ғалаба учун 0,1 очко (пенальтилар серияси орқали ютса ҳам), дуранг учун 0,05 очко берилади.\n2017 йили вакилларимиз ОЧЛда омадсиз иштирок этишгани боис, атиги 5,05 балл олдик. Мисол учун, Таиланд клублари 15,05 балл тўплади. Чунончи, «Муангтонг Юнайтед» гуруҳ босқичида 3та ўйинни ғалаба билан якунлаб, яхшигина захира ҳозирлаганди.


Украина Финляндиядан ҳарбий ёрдам олади\nФинляндия Украинага ҳарбий ёрдам беради\n19 Aprel 21:39 Жаҳон\nмиллий мудофаа УКРАИНА ФИНЛЯНДИЯ ҳарбий ёрдам\nФинляндия президенти Саули Ниинисте ҳукумат таклифи билан Украинага қўшимча ҳарбий ёрдам юборишга қарор қилди.\nБу ҳақда 19-апрел, сешанба куни мамлакат Мудофаа вазирлиги маълум қилди.\nҲарбий департамент ёрдам мазмуни, етказиб бериш усуллари ва муддатлари ҳақида тафсилотларни ошкор этмайди.\n“Финляндияга қўшимча ёрдам Украина эҳтиёжларини ҳам, Финляндия мудофаа кучларининг ресурс ҳолатини ҳам ҳисобга олади”, дейилади хабарда.\nСешанба куни эрталаб Голландия Украинага оғир қуроллар ва зирҳли техникаларни топширишга тайёрлиги маълум бўлган эди. Бу ҳақда бош вазир Марк Рютте Украина президенти Владимир Зеленский билан суҳбатдан сўнг айтиб ўтди.\nБайденнинг ёрдамчиси Толибоннинг Кобулни эгаллаб олишига изоҳ берди


Оздиради, қон босимини туширади: Гулкарамни канда қилмаслик учун 5 сабаб - Zamin.uz\nОздиради, қон босимини туширади: Гулкарамни канда қилмаслик учун 5 сабаб\nУглевод, клетчатка, антиоксидант, витамин, калий, шунингдек, кальций ва темирнинг кони ҳисобланган гулкарамни истеъмол қилиш учун сабаблар ва уни тўғри тайёрлаш усули ҳақида маълумот бериб ўтамиз.\nЯллиғланиш жараёнларини тўхтатади\nГулкарам таркибидаги антиоксидантлар ҳужайра деворларини мустаҳкамлаб, уни шикастланишлардан сақлаш билан бирга, оксидланиш жараёнларини ҳам олдини олади. Бу иммунитетни сустлашиши ва сурункали касалликлар келиб чиқиш хавфини камайтиради.\nАртериал қон босимни назорат қилади\nГулкарам таркибидаги сульфорафан, қон босимини меъёрлаштириб, юрак қон-томир касалликларини олдини олади.\nСуякларнинг мустаҳкамлиги учун жавоб берадиган К витаминига бой ушбу маҳсулот қон қуйилиши ҳамда қон томирларни эластиклигини яхшилайди.\nГулкарамнинг бир порциясида C витаминининг кунлик меъёри мужассам бўлади. Ушбу витамин организмни вирусларга чидамлилигини оширади, яллиғланиш жараёнларини олдини олиб, организмда антитаначалар ишлаб чиқарилишини жадаллаштиради.\nАксарият сабзавотлар сингари углеводнинг кони саналган гулкарам клетчатка ва витаминларга бой экани сабаб ҳам вазн ташламоқчи бўлганлар учун айни муддао саналади. Айнан шу сабаб ҳам парҳезшунослар калорияси кам бўлган мазкур маҳсулотни канда қилмасликни, макарон ва гуруч ўрнига истеъмол қилишни тавсия қилади.\nҚандай тайёрлаш керак?\nГулкарамдан пюре тайёрлаш мумкин. Бунинг учун унга мурч ва зираворлар, шунингдек, зайтун ёғи қўшиб буғда димлаб пишириш керак.\nПюрени унча ёқтирмайдиган бўлсангиз, гулкарамни бир-икки қошиқ ўсимлик ёки зайтун ёғида қовуринг. Устини кўкатлар билан безанг. Гликемик кўрсаткичи паст бўлгани учун ҳам бундай таом кечки овқат учун айни муддао бўлади.\nБундан ташқари гулкарамдан пицсанинг хамирини ҳам тайёрласа бўлади. Бунинг учун уни пюре ҳолига келтириб, туз ва тухум қўшинг. 6-8 дақиқага печга қўйинг. Устидан исталган начинка солинг ва яна 20 дақиқа пишириб олинг. Қолаверса, сабзавотли смузи учун ҳам гулкарамдан яхшиси бўлмайди. “Замин” янгиликларини “Одноклассники”да кузатиб боринг\nЯнгиликлар » Ҳаёт тарзи » Оздиради, қон босимини туширади: Гулкарамни канда қилмаслик учун 5 сабаб


КАРИМОВИЗМ | Huquq Olami\n← ДЎСТИМИНГ ХАТОСИ\nНЕГА МЕН СОЛИҚ ТЎЛАМАЙМАН →\nДемонтаж — йиғма конструкцияни бир-биридан ажратиш ёки бус-бутун бинони бузиш йўли билан йўқ қилиш; Демонтаж — қурилиш, машина ва аппаратларни алоҳида қисмларга ажратиш, уларни ўрнатилган жойидан бошқа жойга кўчириш; Демонтаж — ижтимоий тузум, давлат бошқаруви тизими (ва ҳ.)ни йўқ қилиш; Де… [лотинча: de – ажратиш, йўқ қилиш, бекор қилиш, тугатишни англатувчи тескари амал]; Мисоллар: дегазация (газсизлаштириш), деблокировать (тўсиқни олиб ташлаш), деморализовать (ахлоқсизлаштириш), яъни, қуйи томонга ҳаракатланиш, пастлаштириш.\nИнсоният тарихида ўтган ҳар бир тоталитар ёки авторитар сиёсий тузум сиёсат [яъни, давлат бошқаруви], иқтисод, маънавият, маданият ва бошқа барча соҳаларда жамият ҳаётини ўзига ёққан қандайдир ғоя асосида ташкил этиб келган. Гапни узоқ ўтмишга буриб ўтирмасдан, уни XIX-асрда яшаган ва коммунизм ғоясининг асосларини ишлаб чиққан германиялик Карл Марксдан бошлаб қўяқолайлик. Гапни нацизм ғоясига XIX-асрда асос солган иккинчи германиялик шахс Фридрих Ницшедан бошлаш ҳам мумкин. Қизиғи, бу икки шахснинг ғоялари ХХ-асрда, деярли бир пайтда – коммунизм ғояси Россия империяси ҳудудида, нацизм ғояси эса Германиянинг ўзида жамият ҳаётига тадбиқ этилди. Бундан-да қизиғи, ҳар иккала ғоя жамият ҳаётига тинч йўллар билан эмас, аксинча, Россия империясида зўравонлик, инқилоб, фуқаровий уруш, очарчилик ва миллионлаб инсонларнинг ўлими орқали, Германияда эса немис халқининг бошқа халқлардан ирқий устунлигига урғу бериш, жумладан, мамлакатда яшаб жамият ҳаётининг турли жабҳаларида фаолият олиб борган яҳуд миллатига мансуб бўлган инсонларни – миллионлаб олимлар, инженер-техник ходимлар, шифокорлар, рассомлар, ёзувчи ва шоирларни – қамаб, уларга одамга айланмаган маҳлуқ дея қараб, газ камераларида ўлдириш орқали амалга оширилди.\nГерманияда шаклланган нацизм, Россия империясида шаклланган коммунизм ғоялари бир-бирига “Ҳасан-Ҳусан”дай ўхшайди: бирида сиёсий бошқарувни олиб борган ленин (ульянов)чилар: “Россия социал-демократ ишчилар партияси”ни, иккинчисида эса ҳитлерчилар “Германия миллий-социалистик ишчилар партияси”ни тузишди. Эътибор беринг: ҳар иккала партия номида “социализм” [коммунизмнинг биринчи (дастлабки) босқичи] ва “ишчилар” сўзлари ишлатилган. Аслида, бу икки ғоянинг ҳар бири инсоният тарихида кузатилган ғояларнинг ичида ўзининг ўта аксилинсон ва аксилхалқлиги билан ажралиб турарди. Бу икки аксилинсон ва аксидхалқ ғояларнинг ўзаро кураши инсониятга қимматга тушди – у инсоният тарихида юз берган энг қирғинбарот 2-чи Жаҳон урушини келтириб чиқарди. Мутахассисларнинг ҳисоб-китоби бўйича бу урушда 70 миллиондан ортиқ инсон ўлдирилган.\n2-чи Жаҳон урушидан кейин АҚШ, Буюкбритания ва Франция таркибидаги коалицион кучлар Германия ва Австрияда денацификация, яъни, урушдан кейинги немис ва австрияликлар жамиятларининг маданият, матбуот, иқтисод, таълим, юриспруденция ва сиёсат соҳаларини нацизм ғояси таъсиридан тозалаш жараёнини ташкил этишди. Уруш тугагандан кейин Германияда нацизм тажрибасини енгиб ўтиш иши ўтказилганини кўпчилик таҳлилчилар “хотира сиёсати” соҳасидаги энг муваффақиятли мисоллардан бири дея ҳисоблашади – ўша пайтда мазкур тажрибага асос қилиб “айбни тан олиш” тушунчаси олинди. Миллий айбни тан олиш, кўпчилик қўрққанидек, миллат қиёфасига доғ туширишни мутлоқ англатмайди. Аксинча, миллатда ўзлигини танишга ўзгаришлар киритиш, унинг тарихида содир этилган жиноятлардан кескин воз кечиш ва фуқаровий жамият қадриятлари ҳақида бор овоз билан ҳайқириш имконияти пайдо бўлади.\n2-чи Жаҳон урушигача СССРда коммунистик автократик сиёсий тузум тўлиқ шаклланиб бўлди ва уни В.Ленин (Ульянов)нинг ўлимидан кейин унинг содиқ сафдоши И.Сталин (Жугашвили) бошқара бошлади. Баҳайбат ҳудудга эга бўлган мамлакатнинг номи Совет Социалистик Республикалар Иттифоқи (СССР) бўлса-да, унинг тарихи моҳиятан XVI-асрда бепоён Сибирь ва Узоқ Шарқ ҳудудларини босиб олишдан бошланган. XIX-аср ўрталарида чор Россияси армияси, XX-асрнинг 20-чи йилларида эса ашаддий коммунистлар В.Ленин, И.Сталин, М.Фрунзе ва уларнинг қонхўр бошқа сафдошлари қўл остидаги большевиклар тўдаси томонидан босиб олинган Марказий Осиё [Бухоро амирлиги, Қўқон ва Хива хонликлари], Шимолий Кавказ [Краснодар ўлкаси, Ростов вилояти, Адигея, Чеченистон, Кабардин-Булқор, Ингушистон, Қорачой-Черкес, Доғистон, Ставрополь ўлкаси, Шимолий Осетия республикалари], Кавказорти [Озарбойжон, Гуржистон, Арманистон], Украина, Молдова, Финландия, Бессарабия ва бошқа ҳудудлар СССР, аслида собиқ Россия империяси таркибига ҳарбий куч ишлатиб мажбуран киритилди.\nСССР яккапартиявий, яккағоявий ва яккадоҳийлик тоталитар автократик давлат, Совет Иттифоқи коммунистик партияси (КПСС) эса СССРнинг бошқарувчи сиёсий партияси эди. ХХ-аср 20-чи йиллари бошидан 1990 йил мартигача партия (РКП(б), ВКП(б), КПСС каби турли номлар остида, яккапартиявийлик тизими шароитида фаолият юргазди ва мамлакатда сиёсий ҳокимлик қилишга мутлоқ ҳуқуқга эга бўлди, бу эса мамлакатда тоталитар автократик режим ўрнатишга имкон туғдирди. Ушбу мақом мамлакат Конституциясига киритилди – 1936 йилги Конституциянинг 126-моддасида Коммунистик партия меҳнаткашларнинг давлат ва жамоавий ташкилотларининг “бошқарувчи ядроси”, 1977 йилда қабул қилинган СССР Конституциясининг 6-моддага кўра эса КПСС совет жамиятининг бошқарувчи ва йўналтирувчи кучи, дея эълон қилинди. 1990 йилда партиянинг сиёсий ҳокимлик қилишга конституцион яккаҳокимлиги бекор қилинди, бироқ СССР Конституциясида ҳам КПСС бошқа сиёсий партиялар қаторида алоҳида ажратиб кўрсатилган эди.\nСССР парчалангач, унинг қатор республикалари, хусусан, Литва, Латвия, Эстония, Гуржистон, Украина, Арманистон ва Молдовада демократик сиёсий тузум тез ривожлана бошлади, Ўзбекистон, Туркманистон, Тожикистон ва Қозоғистонда эса, аксинча, қип-қизил авторитар сиёсий тузум ўрнатилди. Россия Федерацияси (РФ)да сиёсий кураш оғир кечди ва оғир кечишда давом этмоқда – бу давлатда: 1) Коммунистик партия нафақат сақланиб қолинди, балки унинг депутатлари Давлат Думаси (Парламент)да асосий сиёсий кучлардан бири ҳисобланади; 2) 95 йиллик бир жасад РФ пойтахти Москва шаҳрининг қоқ ўртасида ҳанузгача кўмилмасдан сақланиб турибди – жасаднинг исми-шарифи Владимир Ильич Ульянов (Ленин); 3) Аввал Б.Ельцин, кейин В.Путин ўз мамлакати ҳудудида, Чеченистонда, икки марта қирғинбарот уруш ташкил этишди, минглаб чеченлар ўлдирилди; 4) В.Путин СССРнинг парчаланишини “ХХ-асрнинг энг даҳшатли геосиёсий фалокати” дея баҳолади; 5) В.Путин СССРни тиклаш учун амалий қадамлар қўйди – у: (a) Молдованинг Днестрбўйи вилоятини босиб олди; (b) 2008 йилда Гуржистонга қарши уруш очиб унинг Абхазия ва Жанубий Осетия вилоятларини ишғол қилди; (c) 2014 йил март ойида Украинага тажовуз қилди ва Қрим яриморолини босиб олди; (d) 2014 йил апрель ойидан ҳозирги кунгача Украинанинг Луганск ва Донецк вилоятларида эълон қилинмаган уруш олиб бормоқда.\nҲикоя: Россия империясида коммунистик тоталитар сиёсий тузумни ўрнатган В.Ульянов ва 1917 йил февраль инқилобидан кейин Умумроссия Муваққат ҳукуматини бошқарган Александр Керенский Симбирск шаҳридаги гимназияда параллель гуруҳларда ўқишган – гимназиянинг директори Фёдор Керенский эса А.Керенскийнинг отаси бўлган. В.Ульянов 1917 йилги давлат тўнтаришини уюштиргач, А.Керенский Россиядан чиқиб кетади ва узоқ муддат, ўлимига қадар, Париж шаҳрида яшайди. Ўлимидан бир муддат олдин у Франциянинг Le Monde газетаси мухбирига интервью беради. Интервью давомида мухбир унга: “Сиз В.Ульянов билан битта гимназияда ўқигансиз, сиз уни яхши танисангиз керак. Кейинчалик сизларнинг ҳаётий йўлларингиз бир-биридан узоқлашиб кетган – у 1917 йилги октябрь инқилобини уюштирган, Россияда мисли кўрилмаган террор [қатағон] бошланган, сиз эса чет элга қочишга мажбур бўлгансиз. Сиз Россия тарихида бўлган учта энг ашаддий террористни санаб бера оласизми?” дея савол беради. А.Керенский қисқа қилиб: “Ленин, Сталин ва Троцкий” дея жавоб беради. (Тамом). Россия тарихини яхши билган инсонлар 1924 йилдан то ҳанузгача В.Ульянов жасади кўмилмай келаётганини: “Бу маҳлуқнинг жасадини Ер ҳам бағрига олгиси келмаяпти” дея тушунтиришганини ўқиганман. Дарҳақиқат, она Ер ашаддий коммунист-террористни қандай ҳам қилиб бағрига олсин?!\n2013 йил 21 ноябрь – 2014 йил 22 февральда асосан Киев шаҳри аҳолиси уюштирган ва амалга оширган “Майдан” инқилоби ортидан Украинада декоммунизация ва денацификация ҳаракати ва амалиёти ўтказилди. Украина парламенти Олий Рада томонидан коммунистик ва национал-социалистик (нацизм) тоталитар режимлари, уларнинг пропагандаси (ташвиқоти) ҳамда рамзлари (символикаси)ни қоралаш ва таъқиқлаш ҳақида қонун қабул қилинди. Шундан кейин Украинада Ленинопад [“Ленинни қулатиш”] кампанияси, яъни, мамлакат бўйлаб Ленин ҳайкалларини қулатиш, бузиб ташлаш, йўқ қилиш бошланди.\nЛенин ҳайкалларини қулатиш советларнинг ўтмишдаги сиёсатидан воз кечиш, уларни сақлаш эса унинг аксидан, яъни, советлар сиёсатини тан олишдан иборат, деган фикр мавжуд. Украина халқи Ленин ҳайкалларини қулатиш йўли билан ўтмишдаги советлар сиёсатидан воз кечиш йўлини танлади. Украинада мазкур ҳодисаларни “ленинни қулатиш” деган норасмий ном билан аташга келишилди.\n2013 — 2014 йиллардаги сиёсий инқироз даври қулатишлари\nЛенин ҳайкалларини оммавий қулатиш, демонтаж қилиш ва бузиб ташлаш Украина марказий вилоятларида 2013—2014 йиллар қишида бошлангшан сиёсий инқироз пайтида юзага келди. Ленин ҳайкаллари Украинанинг ўнлаб аҳоли масканларида қулатилди, демонтаж қилинди ёки яроқсиз ҳолга келтирилди, Украина шарқи (айниқса, Қрим яримороли)да эса бу жараён камроқ кузатилди. Ленинни қулатиш жараёни дастлаб марказий Украинада ўтказилди. 2014 йил ёзи ва кузида Ленинни қулатиш маркази Украинанинг шарқий вилоятларига кўчди. Луганск ва Донецк вилоятларида ҳайкалларнинг бир қисми ҳарбий амалиётлар пайтида бузулган, бошқа бир қисми эса Украина ҳарбийлари аҳоли пунктларини эгаллаганларидан кейин бузиб ташланган. Лениннинг Украинада 1991 йилгача ўрнатилган ҳайкаллари сони 5500 та бўлган. 2013 йил декабрининг бошига қадар улардан 2178 та қолган, яъни, ҳайкалларнинг ярмидан кўпи қулатилган. 2013 йил 8 декабрдан 2015 йил 5 августга қадар Лениннинг яна 778 та ҳайкаллари олиб ташланган, 2016 йил май ойининг охирида Украинада қолган Ленин ҳайкаллари сони 1000 тадан кам бўлган.\n2017 йил августига қадар декоммунизация қонунига кўра Украина ҳукумати тасарруфидаги шаҳарларда Лениннинг рўйхатга олинган барча 1320 та ҳайкаллари бузиб ташланди. Корхона ва қишлоқлар ҳудудида рўйхатга кирмай қолган ҳайкаллар қолган бўлса, улар топилгач бузиб ташланиши кўзда тутилган. Ўнлаб йирик монументал ҳайкалларни, жумладан Ленин ҳайкалларини ҳам, СССРнинг монументал ташвиқот музейи учун сақлаш режалаштирилган.\nМен юқорида ХХ-асрда коммунизм ғояси аввал Россия империясида куртак чиқаргани, кейинчалик у СССРда “гуллаб-яшнагани”, Германияда эса нацизм ғояси пайдо бўлгани ва кучга киргани ҳақида айтиб ўтдим. СССР таркибига кирган 15 республиканинг бири Ўзбекистон Совет Социалистик Республикаси [Ўзбекистон ССР] бўлиб, у 1924 йилдан бошлаб дунёда энг йирик коммунистик тоталитар империянинг тўлақонли аъзосига айланади. Қуйида келтирилган маълумотни билиб қўйиш зиён қилмайди – унда қолган 14 та авторитар республикалар рўйхати келтирилган [қавс ичида республиканинг СССР таркибига кирган йили келтирилган]: Украина ССР (1919 й.), Белорусия ССР (1919 й.), Озарбойжон (1920 й.), РСФСР (1922 й.), Арманистон (1922 й.), Туркманистон ССР (1924 й.), Тожикистон ССР (1929 й.), Қозоғистон ССР (1936 й.), Гуржистон (1936 й.), Қирғизистон ССР (1936 й.), Молдавия ССР (1940 й.), Литва ССР (1940 й.), Латвия ССР (1940 й.), Эстония ССР (1940 й.).\nThe Foreign Policy журнали ҳар йили дунёдаги 10 та диктатор [яккаҳоким] ҳукмдорнинг исм-шарифини эълон қилади. Ўзбекистонни 27 йил давомида узлуксиз бошқарган Ислом Каримовнинг номини The Foreign Policy журнали дунёдаги 10 та диктатор ҳукмдор сафига киритиб келган. Айни кунларда XXI-аср кечаётган бўлса-да, раҳбарлари чекланмаган ҳукмдорликга эга бўлган ва “диктатор” дея аташга лойиқ давлатлар ҳанузгача сақланиб қолмоқда. Диктаторнинг классик белгиларининг таърифи ушбудир: барча соҳаларда ҳокимият “жилови”ни бир қўлда жамланиши ва мамлакат қонунларини менсимаслик, унинг имиджи (тасвири) эса фақат сиёсий рақибларга қарши қатағонлар ва ўз фуқароларини таъқиб этишга қаратилган бўлади. Баъзи диктатуралар демократик бошқарув ва эркин давлатнинг ташқи белгиларига эга бўлсалар-да, мамлакатда олиб борилаётган реал сиёсат қонунга эмас, давлат бошлиғининг иродасига асосланади.\n2010 йилда The Foreign Policy 23 энг ашаддий диктаторлар рўйхатини эълон қилди. Улар орасида энг “одамхўри” Қурия Халқ Демократик Республикаси (ҚХДР) лидери Ким Чен Ир дея эътироф этилди, унинг ортидан Африка ва Осиё давлатлари бошлиқлари жой олишди. Ўшандан бери дунё анча «демократлашди»: бунга Шимолий Қурия лидери Ким Чен Ир, Ливия Жамахирияси бошлиғи Муамар Қаддофий ва Ҳабашистон бош вазири Мелес Зенауининг ўлими ҳамда Миср президенти Хусни Муборакни ҳокимиятдан кетказиш туртки бўлди. The Foreign Policy ўз саҳифасида инсоният тарихида ўтган энг “кўзга кўринган” ашаддий диктатор (ҳукмдор)лар ушбу рўйхатини келтиради: Адольф Ҳитлер (Германия), Бенито Муссолини (Италия), Иосиф Сталин (СССР), Франсиско Франко (Испания), Антониу де Салазар (Португалия), Николае Чаушеску (Руминия), Анвар Хўжа (Албания), Иосип Броз Тито (Югославия), Фидель Кастро (Куба), Аугусто Пиночет (Чили), Ким Ир Сен (Шимолий Қурия), Мао Цзэдун (Хитой), Пол Пот (Камбоджа), Муаммар Қаддофий (Ливия), Иди Амин (Уганда), Мобуту Сесе Секо (Заир), Жан-Бедель Бокасса (Марказий Африка Республикаси), Саддам Ҳусайн (Ироқ), Ҳофиз Асад (Сурия), Ислом Каримов (Ўзбекистон Республикаси).\nҚуйидаги жадвалга киритилган диктаторлар ўз давлатларида қанча вақт ҳукм сургани ёки сураётгани ҳақида маълумот келтирилган:\n(Туғилган ва вафот этган санаси)\nБошқарув йиллари сони\n(1941 й.т.—2011 й.в.э.)\nҚурия Халқ Демократик Республикаси\n(1921 й.т. — 1996 й.в.э.)\n1989 — ҳозиргача\n2007 — ҳозиргача\n1993 — ҳозиргача\n(1938 й.т.—2016 й.в.э.)\n(1955 й.т.—2012 й.в.э.)\nХитой Халқ Респубдикаси\n(1942 й.т.—2011 й.в.э.)\n2000 — ҳозиргача\n1990 — ҳозиргача\n1979 — ҳозиргача\n(1954 й.т.—2013 й.в.э.)\n1986 — ҳозиргача\n1994 — ҳозиргача\n1982 — ҳозиргача\n(1926 й.т.– 2016 й.в.э.)\nТабиий, жадвал тўлиқ эмас, унга дунёдаги ўнлаб диктаторлар кирмай қолган – бу улар жадвалда келтирилган диктаторлардан яхши томонга фарқ қилади, дегани эмас. Мас., ушбу жадвалга Қозоғистон президенти Нурсултон Назарбоев, Россия Федерацияси президенти Владимир Путин, Туркия президенти Режеп Таййип Эрдўғон ёки Венесуэла президенти Николас Мадурони бемалол киритавериш мумкин. Жадвалнинг муҳим бир жиҳати шундан иборат-ки, ўз сиёсий рақибини ўлдирган, унинг калласи ва гўштини совутгич (холодильник)да сақлаган, ҳар куни ўлдирилган рақибнинг совутгичда сақланган гўштидан тановул қилиб (еб) турган диктаторлар ҳам ундан жой олган – шулардан бири Жан Бедель Бокасса (Марказий Африка Республикаси).\nМазур жадвалга киритилган И.Каримов ўз рақибининг гўштини еганми-емаганми – номаълум, чунки унинг: 1) асосий рақибларидан бири, “Бирлик” Халқ Ҳаракати раиси, Абдураҳим Пўлат 1992 йил 20 декабрьда Ўзбекистонни тарк этиб, аввал Туркияда яшади, 1998 йилдан бошлаб эса АҚШда яшамоқда; 2) иккинчи рақиби “Эрк” партиясининг раиси Муҳаммад Солиҳ 1991 йил 29 декабрьда муқобил (альтернатив) номзод сифатида президент сайловида қатнашган – табиий, сайловдан олдин, ёки сайлов куни, ёки сайловдан кейин И.Каримов уни ўлдириб гўштини еса, сўзсиз, катта шов-шув бўлиб кетарди. Сайлов ими-жимида ўтди, шов-шувнинг каттаси ҳам, кичиги ҳам бўлган эмас. А.Пўлат ортидан М.Солиҳ ҳам 1993 йил ёзида Ўзбекистондан чиқиб кетди –у Норвегия, Германия, Руминия ва Туркияда яшаган ёки яшамоқда, деган гап халқ орасида юргани маълум. А.Пўлат ҳам, М.Солиҳ ҳам Ўзбекистондан чиқиб кетиб тўғри иш қилишган – агар улар Елена Урлаева, Шўҳрат Рустам ёки Малоҳат Эшонқул кабилардай Ўзбекистонда юраверишганда, И.Каримов, сўзсиз, уларни ўлдириб, гўштини қийма-қийма қилиб, маза қилиб еб ўтирган бўларди.\n1992 йилдан бошлаб Ўзбекистондан сонсиз-саноқсиз одамлар чиқиб кетишга мажбур бўлишди – айнан мажбур бўлишди, бекорчиликдан ёки “бир саёҳат қилиб келай” деб эмас, чунки улар олдида танлов турган эди: ё жим юрасан, ё чиқиб кетасан, ёки қамаласан! “Жим юриш” – И.Каримов олиб бораётган сиёсатни танқид қилмасликдан, “чиқиб кетиш” эса – узоқ йиллар ватан, қариндош-уруғ, ёру-биродар ва ўз ҳовлингни қумсаб ажнабий юртларда яшашдан иборат эди. Жим юрмаган ва чиқиб кетмаганлар бирин-кетин қамалди – Самандар Қўқон, Мамадали Маҳмуд, Мурод Жўра, Азам Фармон, Дилмурод Саййид, Аъзам Турғун, Жамшид Карим, Юсуф Рўзимурод, Рустам Усмон шулар жумласидан. Ўзбекистонни 27 йил бошқарган И.Каримов СССРнинг маҳсули эди. Биринчи навбатда у коммунист, иккинчи навбатда диктатор, учинчи навбатда эса ҳар қандай ўзгачафикрлиликга, яъни, ҳар қандай мухолифатга қарши шахс эди – диний бўладими, дунёвий бўладими, илмий бўладими, иқтисодий бўладими – фарқи йўқ! Ўз мақсадига эришиш йўлида И.Каримов ҳеч нарсадан, ҳатто қотилликдан ҳам, қайтмас эди – у буйруқ бермаса, Олий Мажлис депутатлари Тойиба Тўлаган ва Шовруқ Рўзимуродни ҳамда ўзбек-уйғур шоири Эмин Усмонни ўлдиришга, ўз ҳуқуқлари учун норозилик намойишига чиққан кўпминг сонли андижонликларни оттириб ташлашга ҳеч кимнинг ҳадди сиғмас эди. Қамоқхоналар ва тергов ҳибсхоналари қанча одам қийноқлар қўлланиб ўлдирилганини ҳеч ким санаган эмас – бундай рақамни бўлажак судларда МХХ раҳбари Рустам Иноят, бош прокурор Рашид Қодир ва Ички ишлар вазири Зокир Алмат каби жаллодлар очиқлашлари мумкин.\nМен мақола сарлавҳасида “каримовизм” сўзини ишлатдим – у немис файласуфлари К.Маркс ва Ф.Ницше оммавий муомалага киритган “коммунизм” ва “нацизм” ғоялари каби “жарангдор” бўлмаса-да, моҳиятан улардан қолишмайди – ўзгачафикрлиликга чидамсизлик, яккаҳокимлик [диктатура], давлат қонунлари [Конституцияси]ни менсимаслик, табиий бойликлар бўйича дунёда энг илғор мамлакатлардан бири бўлган Ўзбекистон иқтисодини пахта монокультураси орқали харобага айлантириш, аҳолини, жумладан болаларни, пахта етиштиришда мажбурий меҳнатга жалб этиш, ҳамма соҳада зўравонлик, яъни, эркинликни буғиш, қўшни давлатлар билан “ит-мушук” сиёсатини олиб бориш, қамоқхоналарни маҳбуслар билан максимал тўлдириш, мамлакат ҳаётини тўлиқ прокуратура, милиция ва бошқа махсус хизматлар назорати остида бўлишини ташкил этиш – буларнинг барчаси И.Каримов Ўзбекистон Республикасининг президенти лавозимида ишлаган даврида яққол кузатилган.\nБироқ, “каримовизм” сўзидаги “изм” қўшимчаси уни “коммунизм” ёки “нацизм” каби ғоя дейиш учун етарлими? “Коммунизм” ва “нацизм” ғоялари устамонлик билан йўлга қўйилган пропаганда [ташвиқот] туфайли СССР ва Германияда ўз ортидан ўнлаб миллион одамларни эргаштирди. Савол: Ўзбекистонда ташвиқот қандай эди? Ўзбекистонда “каримовизм” ўз ортидан қанча ўзбекистонликни эргаштира олди? Жавоб: Ўзбекистонда ташвиқот зўр эди – 1) ўз фаолиятини мос равишда 1988 ва 1990 йилда бошлаган “Бирлик” Халқ Ҳаракати ва “Эрк” демократик партияси каби мухолифат кучларнинг ўзларини ҳам, уларнинг нашрларини ҳам И.Каримов ва унинг кучишлатар органлари 1992 йилгача таг-томири билан йўқ қилиб юборган эди; 2) “Ҳуррият” ўша пайтда Ўзбекистонда ҳафтада бир марта битта сони нашр этиладиган мухолиф кайфиятдаги ягона газета эди – адашмасам, 7 та сони нашрдан чиқгач, “Ҳуррият” ҳам ёпилди; 3) Ўзбекистонда нашр этиладиган бошқа газета ва журналлар уйқуга ётаётганда ҳам, уйқудан тураётганда ҳам “Ислом Абдуғаниевич минг йил яшасинлар! Ўзбек халқи бахти-саодати йўлида ҳеч қачон чарчамасинлар!” дейишни унутмасдилар. “Каримовизм” ғояси ўз ортидан қанча одамни эргаштира олганини ҳеч ким санаган эмас, бироқ Ўзбекистонда нашр этилган газета ва журналларнинг минглаб лаганбардор редакторлари ҳамда кучишлатар органларининг миллионлаб ходимлари “каримовизм” ғояси ортидан эргашгани ҳеч ким инкор эта олмайди.\nКоммунизм ва нацизм каби ҳар қандай аксилинсон ва аксилхалқ ғоя охир-оқибат жамиятни, ҳатто ўзига тўқ жамиятни ҳам, деградация, яъни, тушкунлик ёқасига олиб келади. Бу яхшими, ёмонми? Коммунизм ғояси СССРдай улкан империя парчаланиб кетишига сабабчи бўлди: 1) унинг ўрнида қатор янги миллий давлатлар дунё юзини кўрди; 2) “Катта ака” (руслар) ва “кичик ука” (СССРнинг бошқа халқлари) каби улуғловчи ва камситувчи тушунчалар тарих ахлатхонасига улоқтирилди; 3) СССР пайтида ҳамиша улуғланадиган “совет демократияси” тушунчаси ёлғон эканлиги ўртага чиқди – Гуржистон, Арманистон, Молдова, Литва, Латвия ва Эстония ҳукуматлари ўз мамлакатларини ҳақиқий ғарбий демократик тузумга ўтказишга бел боғлашди, Германия эса дунёдаги энг демократик давлатларнинг бирига айланди. Демак, коммунизм ва нацизм каби тоталитар ғоялар бора-бора ўзини яратган давлат асосларини емириб, уни “ўлдирар экан” – коммунизм СССРни, нацизм Ҳитлер Германиясини “ўлдирди”.\nҲозирги Ўзбекистон халқи ва ҳукумати олдида оғир – каримовизм ғоясини таг-томири билан йўқ қилиш – масаласи турибди. Ўзбекистоннинг Германия каби эркин, ривожланган демократик давлатга айланиши мазкур масала қанчалик тез ечилишига боғлиқ!\n13 февраль, 2019 йил;


Сандра Буллок кинога қайтмаслиги мумкин - xabar.uz\n21.06.2022 20:53 0 1891\nШу йилнинг мартида америкалик киноюлдуз Сандра Буллок (57 ёшда) актёрлик фаолиятини тўхататишини айтиб, мухлисларини ларзага солганди.\nАктрисанинг ижодини қадрловчилар икки-уч ой оиласида бағрида дам олгач, у албатта қайтишини кутишганди. Афтидан таътил узооқ чўзиладиган кўринади: Буллок қачондир кинога қайтишни истайдими-йўқми, бир нима деёлмаслигини айтди.\nИкки карра «Оскар» соҳибаси яна кинога қайтиш учун ўзида куч топа олишига ишонмаяпти. Ҳозирча. Демак, таътил чўзилади.\n«Кимнингдир тартиб-қоидаларига қарам бўлиб қолгим йўқ. Қаттиқ чарчадим. Шунчаликки, ақлли, тузук-қуруқ қарорга келолмаяпман. Буни энди англаяпман», — иқрор бўлди Сандра Баллок.\nАктриса ҳозирги ҳолатини ҳар гал музлаткични очиб ҳар сафар ўзи истаган нарсасини тополмаётган одамникига ўхшатди. «Шунинг учун тўхташга, шартли музлаткичдаги нарсани қидиришни бас қилишга қарор қилдим, барибир у нарса йўқ. Уни ўзимдан қидиришим, ҳаммасини тартибга келтиришим керак», — деди у «The Hollywood Reporter» нашрига берган интервьюсида.\nСандра Баллок бор вақтини оиласи ва болаларига сарфламоқда, дейилади хабарда.


Ўзбекистон инсон ҳуқуқлари форуми (ЎИҲФ) мамлакатда фаоллар овозини ўчириш мақсадида мажбурий руҳий даволаш амалиётига оид ҳисоботини эълон қилди. Унда совет замонидан қолган бу амалиёт ҳамон қўлланилаётгани баён этилган.\nҲисоботда ёзилишича, 2016 йилда Шавкат Мирзиёев Ўзбекистон президенти этиб сайланган сўнг мамлакатнинг инсон ҳуқуқларига оид ташвишли имижи ўзгаришига умид пайдо бўлган. Аммо бу умид оқланмаган.\nУнда келтирилишича, агар ҳуқуқ ҳимоячилари руҳий носоғлом деб топилса, улар суд томонидан таъқиб қилинишга қарши ўзлари курашиш имкониятидан маҳрум бўлади. Бу имкониятдан маҳрум этиш эса қатағонларнинг самарали усулларидан бири ҳисобланади.\nҲисоботда ЎИҲФ томонидан ҳужжатлаштирилган бар қатор ҳолатлар баён этилган, шу билан бирга, инсон ҳуқуқлари бузилишининг бу каби кўринишларни бартараф этишга қаратилган қатор тавсиялар берилган.\nЎИҲФ инсон ҳуқуқлари фаолларидан фаолияти учун қасд олиш мақсадида уларни руҳий носоғломлик баҳонасида мажбурий равишда озодликдан маҳрум этиш яққол кўриниб турган етти ҳолатни аниқлаган.\nҲисоботда таниқли инсон ҳуқуқлари ҳимоячилари, журналистлар, хусусий мулкдорларга нисбатан ҳолатлар келтириб ўтилган.\nМасалан, ҳуқуқ ҳимоячиси Елена Урлаева нафақат Ўзбкистонда, балки бутун дунёда таниқли фаоллардан ҳисобланади. Ўзининг 20 йилликдан ортиқ фаолияти давомида, аниқроғи, 2001 йилдан 2017 йилгача у камида 18 марта банди этилган.\nЎзининг эслашича, у илк бор 2001 йилда ҳукумат сиёсатига қарши тинч чиқиш қилиши ортидан кўчада номаълум шахслар томонидан ушланган ва ўша йили 6 апрель-30 июнь кунлари мажбурий равишда Тошкентдаги 1-руҳий касалликлар шифохонасида даволанган. Уни мажбурий даволашга оид на суд қарори, на врачлар комиссиясининг хулосаси бор.\nЕлена Урлаева 2002 йилда яна руҳий касалликлар шифохонасига тиқилди ва унга мажбурий равишда турли психотропик дорилар берилди. 2003 йилда ўтказилган мустақил психиатрик экспертиза унда на руҳий, на психиатрик бузилишлар борлигини кўрсатди.\nУшбу хулоса Елена Урлаевани кейинги шундай таъқиблардан қутқаришига умид қилинганди. Лекин 2005 йилда у яна руҳий касалликлар шифохонасига жойлаштирилди. Гарчи у ердан қочишга муваффақ бўлса-да, кейин туман прокурори ёрдамчисининг аризаси асосида ҳуқуқларга эгалик қилишдан маҳрум этилди ва муомалага лаёқатсиз деб топилди.\nШундан сўнг Елена Урлаева 2016-2017 йилларда ҳам шифохонага мажбурий даволаниш учун ётқизилди. Халқаро ташкилотлар норозилик билдириши ортидан ҳукумат уни озод этишга мажбур бўлди.\nҲисоботда номи келтирилган фаоллардан бири Нафосат Оллошукуровадир. У Шабнам Оллошукурова тахаллуси билан фейсбукда ўз блогини юритган, Ўзбекистон ҳукуматини очиқчасига танқид қилган.\nНафосат 2019 йил январда президент Мирзиёев билан учрашиш талаби билан беш нафар аёлнинг Тошкентда Сенат биноси олдида тинч норозилик намойиши уюштирганини тасвирга тушираётганига ҳибсга олинган ва безориликда айбланиб, беш кунлик маъмурий қамоққа ҳукм этилган.\nЎша йилнинг 23 сентябрида Нафосат шоир Маҳмуд Ражабовнинг норозилик чиқишини ёритаётганида яна ҳибс этилган ва ҳибсдалик чоғида жисмоний қийноқларга солингани айтилади. 10 кунлик маъмурий қамоқ муддати тугаши ортидан прокурорнинг талаби билан у психиатрик шифохонага ётқизилган.\nНафосатнинг озодликка чиқариш тўғрисидаги аризаси 2019 йил 28 ноябрда Хоразм вилояти фуқаролик ишлари суди томонидан тиббий комиссия хулосасига асосланилган ҳолда рад этилди. Суд қарорига кўра, психиатр Оллошукуровада “руҳий бузилиш”, “психопатик синдром белгилари”, “параноидал синдром” борлигини таъкидлаган.\nНиҳоят, Нафосат 2019 йил 20 декабрда озод этилди. 2020 йил январда эса у яна руҳий касалликлар шифохонасига тиқилишдан хавфсираб Ўзбекистондан қочиб кетишга муваффақ бўлди.\nҲисоботда келтирилган энг машҳур исмлардан бир, шубҳасиз, журналист, айни пайтда собиқ президент Ислом Каримовнинг жияни Жамшид Каримовдир. У қарийб 11 йил давомида Самарқанддаги руҳий касалликлар шифохонасида сақланган. Унгача амалдаги ҳукумат танқид қилинган материаллари турли мустақил нашрларда чоп эттириб келган.\n2006 йилда мажбуран руҳий касалликлар шифохонасига тиқилган Жамшид Каримов 2011 йил ноябрда қисқа муддатга озодликка чиқарилди, аммо икки ой ўтар-ўтмас бирор суд қарорисиз яна шу шифохонага жойлаштирилди.\nҚизларининг айтишича, у биринчи марта озодликка чиқанидан сўнг журналистлар билан гаплашгани учун такроран жиннихонага тиқилган.\nҲисоботда инсон ҳуқуқлари ҳимоячилари Дилмурод Саидов ва Худоёр Матёқубов, хусусий мулкдор Давид Баграмян, фермер Алиқул Саримсоқовнинг ҳам мажбуран руҳий касалликлар шифохонасига жойлаштирилишига оид маълумотлар келтирилган.\nҲисоботда таъкидланишича, бундай амалиёт Ўзбекистоннинг инсон ҳуқуқлари тўғрисидаги бир неча шартномалар бўйича ўз зиммасига олган халқаро мажбуриятларининг бузилишидир. Жумладан, мамлакат фуқаровий ва сиёсий ҳуқуқлар бўйича халқаро пактни, Қийноқларга қарши конвенцияни, шунингдек, ўзи имзолаган, лекин ҳали ратификация қилмаган Ногиронлар ҳуқуқлари тўғрисидаги конвенцияни бузган.\nУшбу халқаро ҳужжатларда кўрсатилган мажбуриятлар ҳақида батафсил маълумотлар тақдим этилган ҳисоботда Ўзбекистонга бир қатор тавсиялар ҳам берилган.\nУшбу тавсиялардан бирига кўра, қийноқлар тушунчасини тўлиқ аниқлаштириш мақсадида Ўзбекистон Қийноқлар тўғрисидаги конвенцияга мувофиқ равишда ўз жиноий қонунчилигига ўзгартиришлар киритиши керак.\nХусусан, руҳий касалликлар шифохоналари ёки жиноий судлов тизими ташқарисидаги бошқа муассасаларда жисмоний ва руҳий босимни қийноқ сифатида малакалаш имконини бермайдиган “туйнук”ларни бартараф этиш зарур.\nЯна бир тавсияда Ўзбекистон ҳисоботда келтирилган ҳолатларни дарҳол текшириши, суиитеъмолчиликларга йўл қўйган айбдорларни жазолаши ва жабрланувчиларга компенсация тўлаши талаби илгари сурилади.\n“Ўзбекистон мажбурий даволаш амалиётини барча учун, жумладан, руҳий бузилишларга эга шахсларга нисбатан ҳам тўхтатиши керак. Ўзбекистон ратификация қилишни ваъда берган Ногиронлар ҳуқуқлари тўғрисидаги конвенция шуни талаб қилади”, дейилади ҳисоботда.\nЎИҲФнинг таъкидлашича, мажбурий даволаш бекор қилингунга қадар Ўзбекистон беморлар ҳолатини баҳолайдиган судлар ва шифокорлар мустақиллигини мустаҳкамлаши шарт. Зеро, Психиатрик ёрдам тўғрисидаги қонун судлар ва шифокорлар томонидан тегишлича қўлланилмаяпти.\nЎИҲФнинг навбатдаги тавсияси БМТнинг махсус маърузачиларига Ўзбекистондаги инсон ҳуқуқлари бузилишларини текширишга рухсат беришга оид. Гарчи Ўзбекистон 2017 ва 2019 йилларда БМТнинг турли махсус маърузачиларини таклиф этган бўлса-да, уларнинг қийноқлар, фикр эркинлиги ва қуллик масалаларига оид сўровларига ҳамон жавоб қайтарилмаган.\nЯна бир тавсияда Ўзбекистон мустақил мониторингни қўллаб-қувватлаши, бунинг учун ҳукумат ҳар бир руҳий касалликлар шифохонасида қайд этилган қўпол муомалаларни текширадиган мустақил омбудсманга эга бўлиши, ноҳукумат ташкилотларни рўйхатда олишда мавжуд де-юре ва де-факто кўплаб тўсиқларни бартараф этиши шартлиги айтилади. Ҳисоботда хулоса қилинишича, юқорида келтирилган ҳолатлар Ўзбекистонда ўзбошимчалик билан ҳибсга олишлар ва қўрқитишлар ҳамон учраб турибди. Мажбурий руҳий даволаш инсон ҳуқуқлари бузилишига йўл очувчи “туйнук” вазифасини ўтамоқда.\ndata-title="Ўзбекистонда мажбурий руҳий даволаш: совет замонидан қолган амалиёт ҳамон мавжуд" data-description="
Ўзбекистонда мажбурий руҳий даволаш: совет замонидан қолган амалиёт ҳамон мавжуд

Ўзбекистон инсон  ҳуқуқлари форуми (ЎИҲФ) ..." data-image="https://eltuz.com/wp-content/uploads/2021/09/r62335-scaled.jpg" data-url="https://eltuz.com/video/218622/" data-services="facebook,odnoklassniki,twitter,telegram" data-counter="ig">\nПутин ўзбекни космосга учирмоқчи\nПрезидент Мирзиёев 19 октябрь куни, Путин ташрифи хулосаларига бағишланган йиғилишда ўзбек астронавти Россия ракетасида космосга учишидан умидвор эканини билдирди. ...